הוועדה לענייני ביקורת המדינה, כנסת 23, פרוטוקול מספר 108, 2020-12-08 09:00

עפר שלח: בוקר טוב.

עפר שלח: הדיון של היום יעסוק בהתכוננות ועדת הבחירות המרכזית והמערכת כולה למה שמסתמן כבחירות בימי קורונה.

עפר שלח: איכשהו זה מתקשר לסיור שתעשה הוועדה בהמשך היום.

עפר שלח: כשנסיים את הדיון הזה הוועדה תצא לסיור במתקן הלוגיסטי שאמור לקלוט את חיסוני הקורונה הראשונים, שלפי התקשורת אמורים להגיע ממש השבוע, ואנחנו נראה את ההכנות גם שם.

עפר שלח: אבל בהנחה שלא כל האוכלוסייה בישראל תתחסן עד הבחירות, הבחירות האלה יהיו בחירות בתנאים מאוד מיוחדים.

עפר שלח: והתנאים האלה מחייבים בדיקה גם שלנו איפה הדברים נמצאים.

עפר שלח: אני אומר בפתיחה: תהיה בדיון מנהלת ועדת הבחירות המרכזית, הגברת אורלי עדס, ברור לחלוטין שהדברים עוד לא ידועים, ברורים, מוכנים לחלוטין.

עפר שלח: ואין הכוונה כאן אלא – אחד, להציג תמונה איפה אנחנו עומדים; שתיים, אלו בעיות עומדות בפנינו, בהינתן שלפחות על פי התהליך הפוליטי המתקיים, בהחלט יכול להיות שאלה גם יהיו בחירות מזורזות.

עפר שלח: זאת אומרת, למרות שבחוק פיזור הכנסת אפשר לקבוע את התאריך בכל תאריך שהוא, יש בהחלט סיכוי שהם יהיו במינימום הזמן האפשרי.

עפר שלח: בתוך מינימום הזמן האפשרי, המערכת צריכה להתכונן לא רק למערכת בחירות רביעית בתוך פחות משנתיים, אלא גם למערכת בחירות בתנאים של קורונה.

עפר שלח: היו לנו פיילוטים מאוד קטנים של זה, יש התנסות בחו"ל.

עפר שלח: אני גם מודה לממ"מ, שהפנה אותנו למקורות שונים לגבי הדברים שנעשו בחו"ל, חלקם ישימים פה, חלקם לא.

עפר שלח: ומטרת הדיון, לצורך העניין, היא להציף בעיות ולשים אותן גם על שולחן הכנסת, כדי שאנחנו נעזור לפתור אותן, ככל שהדבר אפשרי, וגם על השולחן הציבורי.

עפר שלח: מפני שאני מניח, בסופו של דבר, שגם הפידבק מהציבור יעזור להתכוננות הזאת.

עפר שלח: אז אני חוזר ואומר: למרות שאנחנו נתחיל בדוח מבקר המדינה, הוא דוח מבקר המדינה שכמובן לא רלוונטי לעניין הקורונה, הוא דוח 66ג, שעסק בהיבטים בפעילות בוועדת הבחירות המרכזית.

עפר שלח: עיקרו של הדיון יהיה בהתכוננות לבחירות בצל קורונה.

עפר שלח: נתחיל עם משרד מבקר המדינה, יובל, בבקשה.

יובל חיו: בוקר טוב.

יובל חיו: הביקורות שאני אתייחס אליהן נעשו למעשה בנוגע למערכות הבחירות ה-18 וה-19.

יובל חיו: בשתי מערכות הבחירות האלה אנחנו ביצענו במשרד ביקורות בנושא של היבטים מנהליים בהיערכות לבחירות לכנסת וניהולן.

יובל חיו: מדובר בדוחות מקיפים שעסקו בשורה ארוכה של תחומים שנוגעים לעבודה של ועדת הבחירות.

יובל חיו: אני אציין ברמה של כותרות את התחומים שבהם עסקנו.

יובל חיו: דיברנו על הצורך בהסדרת מעמד עובדי הסגל של מטה הבחירות, עסקנו בהיבטי ארגון ומינהל, הכנת תוכניות עבודה, הצורך במינוי מבקר פנימי.

יובל חיו: התעסקנו בתחומי תקציב וכספים, תכנון התקציב של הוועדה, תשלומי שכר לנציגי סיעות.

יובל חיו: היה עיסוק נרחב בתחומי כוח האדם, הסדרת מעמד של עובדי הסגל הקבוע, גיוס עובדים לוועדה, העסקת בני המגזר הערבי, הערכת עובדי ועדות אזוריות, גיוס מזכירים.

יובל חיו: נושאים אחרים שעסקנו בהם זה שכר עובדים ותנאי העסקתם בוועדה.

יובל חיו: חלק אחר בדוח התייחס להצבעה בקלפיות.

יובל חיו: נעשו בחינות בתחומים של פריסת קלפיות ברחבי הארץ, בחנו את ההיבטים של יישום קלפיות נגישות והליך הצבעה בהן, הליך קליטה של תוצאות בחירות בוועדות האזוריות.

יובל חיו: התייחסנו גם להיבטים של הפרקטיקות של המעטפות הכפולות.

יובל חיו: הדוח התייחס גם לעניינים מסוימים בתחומי טוהר הבחירות ולענייני מחשוב.

יובל חיו: אלה הפרקים העיקריים שהופיעו בדוח ב-2016.

יובל חיו: הוא למעשה גם עקב אחרי יישום ממצאים בדוח קודם מ-2014, שהתייחס לבחירות לכנסת ה-18.

יובל חיו: אני צריך לומר שבספטמבר 2016 העבירה ועדת הבחירות דיווח מסודר, מפורט, של טיפול בממצאים האלה.

יובל חיו: חלק ניכר מהממצאים תוקנו, חלקים אחרים – דווח על פעולה מתמשכת שנעשית בנושא.

יובל חיו: מאחר ואנחנו נמצאים גם בחודשים האחרונים בוועדה, אז אנחנו יודעים גם להצביע שבחלק מהדברים המשיכו פעולות התיקון גם לאחר מכן.

יובל חיו: בהחלט שני הדוחות הללו הובילו לפעולות משמעותיות בתוך הוועדה, לטעמנו גם חיזקו את המערך המקצועי שקיים שם.

יובל חיו: אלה הם הדברים שנוגעים לדוח 2016.

יובל חיו: אני כן אציין שבחודשים האחרונים משרד מבקר המדינה מבצע בדיקה נוספת, שמתייחסת למערכות הבחירות ה-21, 22, 23.

יובל חיו: הבדיקה הזו מתמקדת בהיבטים של מערכות מידע והגנת הסייבר.

יובל חיו: אנחנו למעשה מתייחסים לשלוש מערכות הבחירות, מספטמבר 2019 אנחנו - - -

עפר שלח: עושים לכם את החיים קלים, אתם יכולים בשנה אחת להתייחס לשלוש מערכות בחירות.

עפר שלח: זה משפר את המצב.

אורלי עדס: תלוי איך מסתכלים על זה.

יובל חיו: כן, אנחנו מנסים לעשות את ההתאמות הנדרשות.

יובל חיו: הביקורת הזאת היא גם ביקורת רגילה, אבל כפי שעשינו גם בעבר, אנחנו גם מלווים את המערכות האלה עם צוותים ביום הבחירות עצמו.

יובל חיו: במהלך התקופה הזו, גם ככל שעלו סוגיות מהותיות, ואנחנו מדברים על תחומים רגישים של מערכות מידע והגנת הסייבר, שיקפנו את זה לוועדה, על מנת שגם ככל שנדרש תיעשינה פעולות תיקון תוך כדי.

יובל חיו: ואנחנו נעשה מאמץ כדי לסכם את העבודה הזאת עד כמה שניתן מהר.

עפר שלח: סוגיית הסייבר תיכף נשמע, קודם כול היא בכותרות בימים אלה.

עפר שלח: פורצים שוועדת הבחירות המרכזית היא תשתית מדינתית מוגנת אחרת מאשר חברה פרטית, אבל פריצות סייבר הן נושא שעכשיו אני מניח חשיבותו והקריטיות שלו ברורה לכולם.

עפר שלח: הדבר השני, ואנחנו תיכף נשמע מוועדת הבחירות המרכזית, אם במסגרת ההיערכות לקורונה, כל סוגיית הדיגיטליות של ההצבעה.

עפר שלח: תודה.

עפר שלח: אורלי, את רוצה לפתוח עם איזושהי הצגה או שנתחיל ישר בשאלות?

אורלי עדס: רק כמה מילים לגבי הדוח שהוצג.

אורלי עדס: אני לא אתייחס כמובן לכל הנקודות, אני רק אזכיר שוועדת הבחירות היא גוף שעיקר עבודתו ועיקר התובנות שלו הם מהפקות לקחים מורחבות שהוועדה עושה לאור השנים, כשיש לנו שנים, או שבועות במקרים האחרונים.

אורלי עדס: אנחנו גוף שחוקר ולומד כל הזמן ומתוך זה אנחנו צומחים.

אורלי עדס: בנוסף, יש את דוחות ביקורת המדינה, שכמובן אנחנו מטפלים בהם בכלל היבטים.

אורלי עדס: לגבי הדוח הדו"ח הספציפי הזה אני רק אזכיר, כפי שאמר יובל, הוא מתייחס לשנים 2013–2015, חמש ושבע שנים אחורה.

אורלי עדס: ועוד שלוש מערכות בחירות, שהן בערך במונחי זמן של בחירות – 12 שנים, שנעשו ב-12 חודשים.

אורלי עדס: יחד עם זאת, אנחנו תיקנו כמעט את כל הדברים שעלו בדוח.

אורלי עדס: הדברים המועטים שלא התקדמו – יזמנו מהלכי תיקון.

אורלי עדס: מה שלא התקדם זה היה בעיקר בעקבות יוזמות לתיקוני חקיקה שיזמנו, ופשוט הכנסת לא מצאה לנכון או ועדת שרים לחקיקה לא מצאו לנכון לקדם אותם.

אורלי עדס: אלה בעיקר הדברים שלא התקדמו, אני יכולה לפרט אותם אם צריך.

עפר שלח: אם נגיע לזה.

אורלי עדס: כפי שיובל אמר, בשנתיים האחרונות גם נערכת ביקורת על הוועדה לגבי שלושת המערכות.

אורלי עדס: ככל שניתן יהיה להפיק מזה לקחים וליישם דברים למערכת הקרובה, היה ותתקיים, אז כמובן אנחנו נעשה זאת, הכול תלוי באופי הדברים והיכולת במגבלות הזמן.

עפר שלח: מאה אחוז.

עפר שלח: שוב, הבעייתיות של המצב הנוכחי ברורה לכולם.

עפר שלח: אני מניח שזה גם לא בא לוועדת הבחירות המרכזית כהפתעה מוחלטת שאנחנו צועדים לבחירות.

עפר שלח: זה עוד לא ודאות סופית גם לנו חברי הכנסת.

עפר שלח: אם חבר הכנסת קרעי רוצה לעדכן אותי בעניין הזה אני אשמח.

שלמה קרעי: צריך לשאול את השותפים הקודמים שלך, עפר.

עפר שלח: אני לא יודע מי מדבר איתם פחות, אתה או אני.

עפר שלח: אבל שוב, הולך ומסתמן שלא רק שאנחנו בדרך למערכת בחירות, אנחנו בדרך למערכת בחירות קצרה בזמן.

עפר שלח: אז אם את יכולה למפות איפה אתם נמצאים, ואת הדברים העיקריים שבפניהם אתם ניצבים.

אורלי עדס: באופן עקרוני, אנחנו התחלנו לקיים איזושהי חשיבה בוועדה.

אורלי עדס: בערך שלושה חודשים שפועלת ועדה בראשותי, שכוללת את כל ראשי האגפים בוועדה המרכזית, הצוות המקצועי, נציגים של הוועדות האזוריות.

אורלי עדס: במסגרת הפעילות של הוועדה הזו אנחנו מציפים את כל הסוגיות שעולות מבחירות בצל קורונה, החל מרגע הקמת הוועדה ועד לאישור התוצאות.

אורלי עדס: אני אדגיש ואומר מספר דברים לפני כן.

אורלי עדס: קודם כול ועדת הבחירות ,כמו תמיד, זה נשמע סיסמה, אבל היא סיסמה שהוכיחה את עצמה – כל משימה שתוטל עלינו אנחנו נעמוד בה, נעמוד בה בהצלחה, ובמגבלות הזמן הקיימות.

אורלי עדס: 90 ימים נאמר בחוק – נעמוד ב-90 ימים, לא יותר, לא פחות.

אורלי עדס: נעמוד בזה למרות האתגרים העצומים.

אורלי עדס: נקודה נוספת שאני אדגיש זה שכל הדברים שאני אציג כאן הם בגדר מחשבות, אפשרויות, המלצות, לא החלטות סופיות.

אורלי עדס: כל הדברים יובאו למוסדות הוועדה, הנשיאות והמליאה, שתבחן את החלופות, את האפשרויות, ותקבל את ההחלטות ואת ההכרעות, כשחלקם, אני מניחה, גם אם יתקבלו החלטות בנושאים מסוימים, אני מניחה שתוך כדי תנועה חלקן ישתנו, כי מרכיב חוסר הוודאות בבחירות בצל קורונה הוא מרכיב משמעותי מאוד, כי המספרים לא ידועים מעתה ועד שלושה חודשים.

עפר שלח: אז זה מה שאני רוצה לשאול כשאלה ראשונה: במערכות ביטחוניות צבאיות מקובל לדבר על תרחיש ייחוס, שמולו אנחנו נערכים.

עפר שלח: מהו תרחיש הייחוס שלכם?

עפר שלח: האם הוא המצב הקיים?

עפר שלח: זאת אומרת, סדר גודל של כמה אלפים או עשרות אלפים חולים פעילים, סדר גודל של יותר מזה כמובן אנשים בבידוד, ומגבלות כאלה ואחרות על החיים באופן כללי?

עפר שלח: האם זה תרחיש הייחוס שאתם נערכים אליו לבחירות עצמן?

אורלי עדס: כן.

אורלי עדס: אנחנו עוקבים אחרי הנתונים, ומסתכלים מה היה בשיא המחלה, מה היה כשהיא דעכה כמעט, ומה קורה היום, ואיך הנתונים משתנים משבוע לשבוע.

אורלי עדס: אז רק כדי לסבר את האוזן, אתמול הסתכלתי על הנתונים, נדמה לי שהיו בסביבות 12,000 חולים פעילים, 85,000 מבודדים.

אורלי עדס: אבל רק לפני שבוע או עשרה ימים היו 56,000 מבודדים ו-8,000 חולים.

אורלי עדס: כך שהנתון הוא לא ודאי.

אורלי עדס: מבחינתנו, אני מניחה, שניקח את כל הנתונים, נתייעץ עם הגורמים המתאימים, ונעשה איזושהי הערכת ביניים.

אורלי עדס: אבל גם ניערך לאפשרות שלקראת יום הבחירות נידרש לשינוי המערך ולתגבור.

אורלי עדס: יש לנו מחשבות לגבי הכנת ערכות קלפי כאלה, היה ובמידת הצורך נצטרך לפתוח קלפיות נוספות למבודדים או חולים, אז נוכל לפתוח אותן מיד אם יש איזשהו תרחיש.

עפר שלח: אם את יכולה לתת לנו את קווי המתאר הכלליים של הפתרון: איך יצביעו חולים?

עפר שלח: איך יצביעו מבודדים?

אורלי עדס: ברשותך, אני אתחיל דווקא באתגר המשמעותי מבחינתנו, ומבחינתנו מה גולת הכותרת של הבחירות הללו?

אורלי עדס: מבחינתנו זה קודם כול לקיים את הליך ההצבעה באופן תקין, בהתאם לכל ערכי היסוד של השיטה, אבל תוך כדי נקיטת כלל האמצעים לשמירה על בריאות הציבור.

אורלי עדס: זו המטרה העיקרית שלנו, וככל שהדברים תלויים בנו ויתאפשרו אנחנו נעשה את זה.

אורלי עדס: אנחנו מדברים על סוגיות משמעותיות מובהקות שעולות בכלל ההיבטים.

אורלי עדס: למשל עלתה הסוגיה: האם צריך לקיים יום בחירות אחד או יותר?

אורלי עדס: מבחינתנו כצוות מקצועי גיבשנו מספיק דברים יחד, שאנחנו חושבים שאם הפתרונות האלה יינקטו והאמצעים האלה יופעלו, ניתן יהיה לקיים יום בחירות אחד, כי המשמעות היא שצריך לדלל קצת את העומסים בקלפיות, להפחית את העומסים שם, לייצר אמצעים נוספים כגון פרגוד נוסף בקלפי, הקטנת מספר הבוחרים בקלפיות גדולות.

אורלי עדס: המשמעות תהיה פתיחת קלפיות נוספות.

אורלי עדס: לכל דבר יש משמעויות.

עפר שלח: אז אני רוצה באמת להתחיל לצלול לפרטים.

עפר שלח: למשל, קראתי בכל המדינות שקיימו מערכות בחירות בקורונה ההנחיה לפחות הייתה, ואצל ישראלים זו הנחיה קשה, מטר וחצי בין מצביע למצביע.

עפר שלח: אנחנו מכירים תורים בקלפיות, כולנו היינו שם.

עפר שלח: בשביל לעמוד בזה, ונגיד אפילו שיסמנו שם כמו שמסמנים בחנויות וכן הלאה, בכמה אחוזים צריך להגדיל את מספר הקלפיות כדי שאפשר יהיה להצביע ביום אחד?

אורלי עדס: אני כבר אבהיר: לא ניתן יהיה להקטין את כל מספר הקלפיות, אבל אנחנו חושבים שמקבץ של פעולות יחד, לא רק הפעולה הזו לבדה של צמצום מספר הבוחרים בקלפי תיתן את המענה, אלא כלל האמצעים הנוספים.

אורלי עדס: וכמובן לעניין ההערה שלך לגבי התורים והמשמעת שיש במקומות אחרים, אז אנחנו סבורים שגם נכון יהיה לקיים הסברה משמעותית ומאוד מקיפה בכלל הנושאים שקשורים בהליך ההצבעה, לרבות באמת הציפייה מהציבור, מה הוא נדרש לעשות.

אורלי עדס: אנחנו מקווים שיהיה שיתוף פעולה.

עפר שלח: האם יש מבנים שלא שימשו לקלפיות, שאתם מכשירים אותם עכשיו?

מאיר כהן: עושים מיפוי.

אורלי עדס: הינה, חבר הכנסת כהן מכיר את זה.

אורלי עדס: וזו ההזדמנות באמת אולי להשתמש בבמה הזו, אני פניתי לפני כחודש וחצי לכל ראשי הרשויות במדינת ישראל, ביקשתי מהם למפות לנו את כל המבנים החדשים שיש ביישוב, ושלא עשינו בהם שימוש לצורך הבחירות בשלוש מערכות הבחירות.

אורלי עדס: ביקשנו אנשי קשר.

אורלי עדס: יש לנו שני אנשים, אומנם זה לא מספיק כרגע מבחינת כל המערך, אבל אנחנו נתחיל עם זה.

אורלי עדס: לצערי, קיבלנו ממש מעט מאוד פניות.

אורלי עדס: מעורב בזה כרגע גם חיים ביבס, יושב-ראש השלטון המקומי, פניתי אליו.

אורלי עדס: זו ההזדמנות באמת לקרוא לכל ראשי הרשויות להעביר לנו את הנתונים הללו.

אורלי עדס: ככל שיהיו לנו נתונים, נוכל להשתמש בהם, לפזר קצת את הקלפיות.

אורלי עדס: אי-אפשר יהיה לפצל את כל הריכוזים, אבל הכוונה היא באמת ריכוזים גדולים שיש בהם מעל שמונה, תשע, עשר קלפיות, ולמבנים אין מספיק כניסות או הם לא מספיק מרווחים או הלובי לא מספיק גדול, אז שם יש לנו כוונה לעשות את זה.

אורלי עדס: שוב אני אומרת: כשאומרים לצמצם את מספר הבוחרים בקלפי ולפתוח קלפי חדשה, זה תהליך מאוד מאוד מורכב ומשמעותי, שמתחיל בוועדת הבחירות, ממשיך במשרד הפנים ובלשכה המרכזית לסטטיסטיקה.

אורלי עדס: זה הליך מאוד מורכב.

אורלי עדס: הוא גם הליך מאוד מסוכן.

אורלי עדס: יש לו משמעויות.

עפר שלח: מה זאת אומרת מסוכן?

אורלי עדס: מסוכן במובן הזה שלא נכון לטעמנו לגעת ביותר מדי קלפיות בו-זמנית.

אורלי עדס: האזרחים גם התרגלו, שלוש מערכות בחירות בשנה, אנשים התרגלו לקלפי שלהם, הם יודעים בדיוק באיזה חדר, באיזה מקום הם מצביעים.

מאיר כהן: אבל הסיפור הוא סיפור בריאותי, אני לא חושב שזה טיעון.

מאיר כהן: אנשים יצטרכו להתרגל.

אורלי עדס: נכון, גם זה.

מאיר כהן: ובהנחה שגם הצעת חוק שהיום מונחת בנושא של בתי אבות, שבכל בית אבות - - -

אורלי עדס: נכון, של קארין אלהרר.

מאיר כהן: העניין הוא לפזר את זה כמה שיותר.

אורלי עדס: נכון.

מאיר כהן: אני מסכים איתך לגמרי שיומיים ושלושה זה מיותר, כי זה יעלה פי שניים, ולשמור ולאבטח ובלילה ואלף ואחד דברים.

מאיר כהן: אבל לעשות פריסה מקסימלית, אני חושב שזה צו השעה.

אורלי עדס: אז אנחנו כמובן נעשה את כל המאמצים לעשות את זה.

אורלי עדס: זו מטרת המיפוי וזו מטרת הפנייה.

אורלי עדס: וחבר הכנסת כהן הזכיר את הצעת החוק של קארין אלהרר, אז שוב אני אנצל את הבמה: פניתי לכל 350 מנהלי בתי אבות ודיור מוגן לפני חודשיים וחצי נדמה לי, משהו כזה, ביקשתי מהם פרטים לגבי בית האבות, מספר הדיירים, אפשרות להקדים שם קלפי היה ויתקיימו בחירות.

אורלי עדס: כי אני חושבת שהמטרה של כולנו היא זהה: לשמור על האוכלוסייה של המבוגרים, ולא להוציא אותם החוצה למגע עם כלל הציבור.

אורלי עדס: יהיה לזה כמובן משמעויות.

אורלי עדס: היה והפרויקט הזה יצא לפועל והצעת החוק של קארין אלהרר תתקבל, אז למעשה יהיה מדובר להערכתנו בתוספת של כ-5,000 קלפיות, כי ההצבעה היא קצת יותר איטית שם.

עפר שלח: ששם יצביעו במעטפות כפולות, אני מניח?

אורלי עדס: כן, מעטפות כפולות.

אורלי עדס: זו הכבדה על מבצע ספירת הקולות, שהוא בפני עצמו סוגיה, לאור תנאי תו הסגול והדרישות.

עפר שלח: עוד נגיע לזה.

אורלי עדס: אבל אני חושבת שזה אחד הדברים המשמעותיים שצריך לעשות, ולנסות להגן על האוכלוסייה הזו ככל הניתן.

אורלי עדס: אז שוב, מנהלי בתי אבות יואילו בטובם וישיבו לנו, ויעבירו לנו את הנתונים, אנחנו נשלח נציגים.

אורלי עדס: הנציגים שלנו כבר ממפים את המקומות שכן כבר קיבלנו מהם נתונים.

אורלי עדס: הם עוברים, הם מגיעים לבתי אבות, מסמנים חדרים, בודקים שהם עומדים בתנאים.

אורלי עדס: הכוונה היא כמובן גם שייכנסו לשם אנשים ממוגנים, צוות הקלפי.

אורלי עדס: אנחנו חושבים שנכון יהיה לצמצם גם מאוד את צוות הקלפי, ולא להכניס יותר מדי אנשים - - -

עפר שלח: זהו, בעניין הזה היה מיני פיילוט בבחירות המקומיות שהיו בתל מונד.

אורלי עדס: לגבי הצבעת חולים ומבודדים?

עפר שלח: כן.

עפר שלח: אני לא הייתי שם, אבל תואר בתקשורת שהם נראו כאילו נעשות בחירות במאדים או משהו כזה.

עפר שלח: מה למדתם מזה?

עפר שלח: והאם זה ישים בסדר גודל של כל אוכלוסיית מדינת ישראל?

אורלי עדס: אז אני שמחה שהזכרת את תל מונד, כי נכון שזה סוג של פיילוט, היועץ המשפטי של הוועדה היה קצת מעורב וסייע להם שם בניסיון לגבש כללים נכונים.

אורלי עדס: שם היה עניין של הצבעת חולים והצבעת מבודדים.

אורלי עדס: מה שנכון ליישוב אחד שיש בו מעט מאוד קלפיות, והיו שם סך הכל חמישה חולים, הוא לא רלוונטי למערכת בחירות כלל ארצית שמקיפה - - -

עפר שלח: אגב, במערכת הבחירות האחרונה, שכבר הייתה בנוכחות קטנה של קורונה, כמה חולים וכמה מבודדים הצביעו?

אורלי עדס: אז אנחנו, דרך אגב, היינו המדינה הראשונה בעולם - - -

עפר שלח: תמיד אנחנו הראשונים.

עפר שלח: מכל העולם צלצלו אלינו.

אורלי עדס: במקרה הזה זה אמיתי ונכון.

אוסאמה סעדי: לומדים מאיתנו.

שלמה קרעי: לא רק במקרה הזה, אורלי.

אורלי עדס: לא, במקרה הזה אמיתי ונכון.

אורלי עדס: פנו אלינו מפורום של כל שרי הפנים ומזכירי המדינות בארצות הברית.

אורלי עדס: התקיים כנס גדול בזום איתם, הם ביקשו ללמוד מאיתנו.

אורלי עדס: הם יישמו חלק מהדברים שאנחנו עשינו.

עפר שלח: כמה הצביעו אז חולים ומבודדים?

אורלי עדס: בזמנו היו כ-6500 מבודדים בכלל, הגיעו להצביע כ-4,500.

אורלי עדס: הפעלנו 18 קלפיות באוהלים קלים, כי מזג האוויר אפשר זאת.

אורלי עדס: מה שהיה טוב אז - - -

עפר שלח: לא, סידרנו בחירות באותו תאריך לדעתי.

אורלי עדס: זה היה 2 במרץ, הפעם 23 במרץ.

אורלי עדס: ויש מונח בצרפתית "מרץ המשוגע", אז אי-אפשר לדעת אם יש שלג או שמש.

אורלי עדס: אבל הפתרון הזה לא ממש מתאים להיקפים האלה.

אורלי עדס: ההתעסקות ב-16 הקלפיות האלה הייתה יותר גדולה מכל 11,000 הקלפיות שהקמנו ברחבי המדינה.

אורלי עדס: אבל יש לנו את התובנות.

אורלי עדס: אנחנו בוחנים פתרונות שונים.

אורלי עדס: אחד הפתרונות לחולים הוא לעשות מתחמי הצבע וסע, כמו מתחמי הבדיקות, שהם יגיעו באמצעות רכבים.

אורלי עדס: הכול כמובן בכפוף לעמדה של משרד הבריאות לגבי היציאה שלהם.

אורלי עדס: למשל בתל מונד, אגב הנושא הזה שהעלית, שם העמדה שלהם הייתה שצריך להסיע את הבוחר לקלפי ברכב שתהיה בו מחיצה, אמבולנס עם חובש.

אורלי עדס: אם יש 10,000 חולים או 20,000 חולים זה לא רלוונטי בכלל לבחירות הכלליות ובטח ובטח שלא ניתן יהיה לעשות זאת.

אורלי עדס: ולכן אחת האפשרויות זה מתחם הצבע וסע.

אורלי עדס: אנחנו מפתחים כרגע מגש הצבעה, עמדת הצבעה, שתבוא לרכב וניתן יהיה להצביע.

אורלי עדס: זו אחת האפשרויות.

אורלי עדס: כמובן נעשה הפרדה בין קלפיות של חולים לקלפיות של מבודדים, וכמובן שהם לא יהיו בקרבת מקום של קלפיות רגילות.

אורלי עדס: אני חושבת שזה אחד הדברים שעודדו את הציבור בזמנו, כשבמרץ התחילה הקורונה וכולנו לא ידענו מה זה אומר כל כך, זה אפשר לאנשים לצאת מהבית, כי הדגשנו את העובדה הזו שהקלפיות הללו לא יהיו במתחמים רגילים.

אורלי עדס: אז הם יקבלו מענה.

אורלי עדס: אנחנו מנסים להיפגש עם נציגי משרד הבריאות מזה שלושה חודשים כדי לקבל קצת - - -

עפר שלח: זהו, יש לכם רפרנט במשרד הבריאות?

אורלי עדס: לצערי, נקבעו אין סוף פגישות, הן מבוטלות כל רגע, הן לא מתקיימות.

אורלי עדס: אנחנו מכירים קצת עבודה של 25/7 סביב השעון במשך שנתיים.

אורלי עדס: חבל שלא מוצאים את הזמן, כי מה שנעשה בתל מונד, והגיע לרגע האחרון של ההסדרים שנקבעו יום לפני הבחירות, לא יכולים להתרחש - - -

עפר שלח: אבל האם אתם אמורים לקבל ממשרד הבריאות איזה פק"ל הנחיות?

אורלי עדס: לא.

אורלי עדס: אנחנו צריכים לשמוע את עמדת משרד הבריאות לעניין האמצעים לשמירה על בריאות הציבור, איך הם רואים אותם.

אורלי עדס: האם בקלפי מבודדים צריך, כמו שאמרת, למשל את כל המיגון הזה מסרבלים וכו', כמו אנשים שבאו מהחלל, או שאפשר להסתפק באלכוג'ל?

אורלי עדס: את כל ההנחיות שבריאותית הן נכונות.

אורלי עדס: אנחנו רוצים למשל לבדוק איתם את האפשרות, אנחנו מעסיקים ביום הבחירות באופן ישיר כ-50,000 עובדי יום בחירות.

אורלי עדס: המספר הזה יגדל משמעותית כנראה הפעם.

אורלי עדס: ועוד כ-50,000 באופן עקיף הם חברי ועדות הקלפי – 100,000 אנשים.

אורלי עדס: אנחנו רוצים לבדוק את האפשרות שב-72 שעות שלפני יום הבחירות, לבצע לכולם בדיקות עם תוצאות, כדי שלא ייווצר מצב שחולה יגיע ויעבוד בקלפי.

אורלי עדס: זה מה שאני מדברת על כלל האמצעים שננקוט, זה עוד דבר ועוד דבר.

עפר שלח: זה לגמרי אפשרי ב-capacity הנוכחי.

אורלי עדס: אבל אנחנו צריכים את משרד הבריאות.

עפר שלח: ובתנאי, בדיוק, שיקצו לכם את זה.

אורלי עדס: אנחנו צריכים את משרד הבריאות שיקצה את הדבר הזה, ויפחית את מספר הבדיקות בשלושת הימים האלה לכלל הציבור.

אורלי עדס: כנראה שזה מספיק חשוב.

אורלי עדס: יש לנו עוד סוגיות רבות שאנחנו צריכים לדון בהן, וככל שלא נקבל עמדה ותשובות קשה מאוד להתקדם הלאה.

עפר שלח: אנחנו תיכף נעשה סיבוב במשרדי הממשלה.

עפר שלח: מישהו מחברי הכנסת רוצה לשאול או להעיר בשלב הזה?

מאיר כהן: אולי איחרתי בכמה דקות, אני רוצה לשמוע, אורלי, מבחינת זמני הבחירות.

מאיר כהן: זה לא סוד, אנחנו בתוך הבית הזה, יש התארגנות לקצר את 90 ימי הבחירות, ולהביא את זה באמצע פברואר, סוף פברואר.

מאיר כהן: מה האמירה שלכם כוועדה?

מאיר כהן: אתם חייבים להשמיע את קולכם.

מאיר כהן: מצד אחד יש כאלה שרוצים לעשות את זה אחרי הפסח, מצד שני יש כאלה שרוצים לעשות בחירות בזק.

מאיר כהן: מה הקווים האדומים שלכם?

אורלי עדס: אני אומר את העמדה שלנו כצוות מקצועי.

מאיר כהן: צוות מקצועי לגמרי.

אורלי עדס: שוב, אני מדגישה: זה לא ההרכב הפוליטי של הוועדה, זה הצוות המקצועי.

אורלי עדס: בחירות זה מגה פרויקט.

אורלי עדס: זה משהו בסדר גודל המבצע אזרחי הכי גדול במדינה.

אורלי עדס: אני לא חושבת שיש משהו דומה לזה בהיקפים; אפילו לא, יסלחו לי, מבחינת ההיקפים, גם מלחמה כשהיא מתרחשת, היא בדרך כלל בחזית מסוימת וכו'.

אורלי עדס: זה ממש מקיף את כל מדינת ישראל, זה מבצע עצום.

אורלי עדס: 90 ימים נקבעו בשנת 1969 כשחוקק החוק.

אורלי עדס: מספר הקלפיות הוכפל פי חמש, מספר המצביעים גדל, ונשארנו ב-90 ימים.

אורלי עדס: אז האתגרים הם מספיק עצומים.

אורלי עדס: האתגר של בחירות בצל קורונה מעמיד אותנו באתגר עצום, מיוחד, לעומת הקודמים.

אורלי עדס: אמרתי: נעמוד בו, נעמוד ב-90 ימים.

אורלי עדס: לא מבקשים יותר, אנא גם לא פחות.

מאיר כהן: לא יותר ולא פחות?

עפר שלח: אמירה מדויקת.

עפר שלח: אני שוב אומר:

עפר שלח: אנחנו משתדלים לא להעמיד אותך בתוך המחלוקת הפוליטית של הדבר הזה, אבל האמירה המקצועית היא חשובה פה מאוד.

מאיר כהן: בדיוק.

חמד עמאר: 90 יום את מתכוונת גם בהחמרה של מצב התחלואה אצלנו בארץ, שמספר המבודדים יהיה גדול בהרבה?

אורלי עדס: אין לנו שליטה על הנתון הזה.

אורלי עדס: אני לא חושבת שלמישהו יש עליו שליטה גם לא בעוד שנה.

חמד עמאר: אתם מכינים את עצמכם למצב?

חמד עמאר: כי לפעמים אנחנו עוברים את ה-50,000, לפעמים אנחנו יורדים מ-50,000 מבודדים.

אורלי עדס: נכון.

חמד עמאר: הנתון הזה דינמי כל הזמן, ומספר החולים דינמי כל הזמן.

חמד עמאר: אנחנו לא יודעים.

חמד עמאר: פותחים – התחלואה גדלה.

חמד עמאר: לדוגמה, תיקחי את המגזר הערבי, יש ריכוז של תחלואה, יש עלייה דרסטית בתחלואה במגזר הערבי.

חמד עמאר: האם אתם ערוכים גם לנושא הזה?

אורלי עדס: אז אנחנו עדיין לא ערוכים, כפי שאמרתי.

אורלי עדס: אבל כן יש לנו חשיבה לגבי הפתרונות, החלופות, האפשרויות, האמצעים שאנחנו צריכים לנקוט.

אורלי עדס: אנחנו מקווים שהיעדים שנציב והנתונים שעליהם נתבסס כהערכות יוכיחו את עצמם לקראת יום הבחירות.

אורלי עדס: לומר לך שבוודאות אנחנו יכולים לצפות?

אורלי עדס: אני חושבת שאף אחד לא יודע לצפות את זה.

אורלי עדס: אני שוקלת לפנות גם לפרופ' שפרכר, שצפה וחזה לאורך כל המגפה את ההתפתחות בנתונים.

אורלי עדס: אז אולי אנחנו ניעזר בו גם.

אורלי עדס: אבל אני חושבת שזה שלב מוקדם מדי, צריך יהיה להתקדם.

אורלי עדס: אבל שוב, אנחנו ניתן מענה.

אורלי עדס: זה יהיה לא פשוט.

אורלי עדס: זה יהיה אתגר עצום, אמרתי.

אורלי עדס: כי לעשות גם את הפרויקט הגדול הזה, על כל המורכבות שלו, וגם להוסיף את כל המורכבות של קלפיות מיוחדות, כי אנחנו מדברים על קלפיות למבודדים, קלפיות לחולים, קלפיות בבתי אבות, קלפיות במלוניות; קלפיות במחלקות קורונה – זה גם אחד הדברים שאנחנו רוצים לדבר עם משרד הבריאות, יש לנו איזו הצעה גם איך לנהל את ההצבעה הזו.

אורלי עדס: אז זה מורכב דיו.

אורלי עדס: יינתן המענה.

עפר שלח: חבר הכנסת סעדי, אחר כך חבר הכנסת הלוי, בבקשה.

אוסאמה סעדי: בוקר טוב, כבוד היושב-ראש, חבריי חברי הכנסת, המנכ"לית.

אוסאמה סעדי: אני חייב להגיד שאני 25 שנה בוועדת הבחירות, עוד לפני בכלל שחשבתי להיות חבר כנסת, ואני יכול להעיד מכלי ראשון על המקצועיות של ועדות הבחירות לדורותיהן.

אוסאמה סעדי: ואני חושב שכל ניסיון להכפיש, להכתים, להטיל דופי, אסור לנו לתת יד לזה.

אוסאמה סעדי: היה ניסיון לפני כמה חודשים, והלכו לבית המשפט העליון, ואני הייתי אחד מהמשיבים שם, בתור מי שייצג את הרשימה המשותפת, ואני אומר לכם: לא דובים ולא יער, לא היה שום טיעון ולא בסיס, לא עובדתי ולא משפטי.

אוסאמה סעדי: ואפילו כל השופטים הציעו לנציגי הליכוד: חבל על הזמן של הטיעונים האלה.

אוסאמה סעדי: הגישו דיון נוסף.

אוסאמה סעדי: ועכשיו אנחנו רואים שיש ניסיונות כאלה.

אוסאמה סעדי: אז תלמדו גם מארצות הברית, שעם כל מה שאמר – אנחנו נבטל וגנבו לנו את הבחירות – אל תלכו למקום הזה.

אוסאמה סעדי: אתם יודעים, כל הבחירות ניסיתם, גם בכנסת ה-21 ניסיתם עם חוק המצלמות וכל זה, אתם מטילים דופי ומנסים להכתים ציבורים שלמים.

אוסאמה סעדי: אל תלכו למקום הזה.

אוסאמה סעדי: אני מכוון את דבריי לשני חבריי מימין ומשמאל.

אוסאמה סעדי: אני עכשיו הולך לוועדת הכנסת, כי עכשיו אנחנו מתחילים לדון בחוק ההתפזרות.

אוסאמה סעדי: אני רק שואל את אורלי:

אוסאמה סעדי: כאשר יש יישובים אדומים ומכריזים על ישובים אדומים, נקווה שעד שנגיע לא נצטרך יישובים והכול ילך כשורה ולא נצטרך את זה.

אוסאמה סעדי: אני חושב שצריכים להתחיל מעכשיו, גם אתם כצוות מקצועי, אבל גם הוועדה כוועדה צריכה לשבת על המדוכה, להגביר הילוך עכשיו, כי אם אנחנו מדברים על בחירות תוך 90 יום או 80 יום או 110 ימים, כל הדברים האלה צריכים להיות עכשיו על השולחן ולקבל החלטות.

אוסאמה סעדי: כל הכבוד לכם.

עפר שלח: מאה אחוז.

עפר שלח: עמית, אחר כך שלמה.

עפר שלח: אני מבקש, ככל האפשר לקצר בהצהרות הפוליטיות.

עפר שלח: אני יודע איפה אנחנו נמצאים, אבל יש לנו באמת הרבה דברים מקצועיים לברר.

עפר שלח: עמית, בבקשה.

עמית הלוי: בוקר טוב, אדוני היושב-ראש.

עמית הלוי: כיוון שאוסאמה העיר, אז אני חושב שהניסיון שלי פשוט אולי יותר קצר בזמן ממך, אוסאמה, אבל המסקנות שלו הן שונות, כיוון שאני בשנה וחצי האחרונות מנהל משפט מול ועדת הבחירות, ובוא נאמר:

עמית הלוי: במשפט הזה עצמו, לא יודע מה יהיה סוף המשפט, אבל כבר הוכח שהתוצאות בבחירות לכנסת ה-21 לא היו כפי שפורסמו, מבחינת קלפיות לא מעטות שנספרו באופן רשלני.

עמית הלוי: אלה דברים שכבר הוכחו בבית המשפט.

עמית הלוי: אז לומר שהכול טהור ונקי – אני לא אומר שאין השתדלות, אבל - - -

מאיר כהן: מה הוכח?

אוסאמה סעדי: מה הוכח?

אוסאמה סעדי: על 21 אתה מדבר?

עמית הלוי: תעקוב אחרי המשפט.

עפר שלח: אני רוצה להבין, זה כמו ה-VAR בכדורגל, כי אנחנו נחזור - - -

אוסאמה סעדי: מתי זה כנסת 21?

אוסאמה סעדי: אנחנו כבר שכחנו.

עמית הלוי: אני אומר לך משהו: אני מאוד מכבד אותך, עפר, ואני רוצה להעיר לך על ההערה הזאת שלך, שהיא לא במקום.

עמית הלוי: אתה יודע שבאמריקה החשיבות הרבה מאוד של מה שהנשיא טראמפ עושה היום היא לא להצבעה הספציפית שלו אלא לכל מדינה שרוצה לחיות בדמוקרטיה חופשית.

עמית הלוי: כלומר, דווקא כלבי השמירה של הדמוקרטיה, קרי הוועדה לביקורת המדינה - - -

אוסאמה סעדי: טראמפ הוא כלב השמירה של הדמוקרטיה?

אוסאמה סעדי: הוא ריסק את הדמוקרטיה כליל.

אוסאמה סעדי: על מה אתה מדבר, על טראמפ?

עמית הלוי: דווקא כלבי השמירה של הדמוקרטיה, כמו ועדות מהסוג שאתה עומד בראשן, כמו התקשורת, כמו מערכת המשפט, צריכים מאוד בנחישות, לא לזלזל – תופעה שגם אני חוויתי אותה – לא לזלזל במאמץ של אדם לומר: האם הקול הזה צריך להיספר?

עמית הלוי: לא משנה מה תהיה התוצאה, כנראה שהתוצאה שם לא תשתנה, אבל העובדה שבן אדם אומר: הינה, יש פה קולות שלא נספרו, לא משנה אם זה בג'ורג'יה, זה דבר מאוד מאוד חשוב.

עפר שלח: בלי להתייחס לארצות הברית, ההערה שלי לא הייתה על זה.

עמית הלוי: לא צריך לזלזל על העבר, כי העבר - - -

עפר שלח: היא הייתה על תכיפות מערכות הבחירות פה.

עפר שלח: זה הכול.

עמית הלוי: אוקיי, זה בסדר.

עפר שלח: אתה צודק לחלוטין שהדברים צריכים להיבדק.

עפר שלח: אוקיי, בוא נתקדם.

עמית הלוי: כן, אסור לנו לאבד את זה, כיוון שאחרת אנחנו מאבדים את המסד.

עמית הלוי: הערה שנייה עקרונית לגבי מה שאמרה מנכ"לית הוועדה: אני לא יודע איפה הקו עובר אצלך בין מקצועי לפוליטי.

עמית הלוי: יש החלטות שנקראות החלטות מדיניות.

עמית הלוי: זה נקרא מדיניות, אורלי.

עמית הלוי: מדיניות מקבלים חברי ועדת הבחירות.

עמית הלוי: לכן אני ביקשתי מיו"ר ועדת הבחירות, פניתי אליו השבוע, מאז שאני חבר ועדת הבחירות לא כונסה ועדת הבחירות, חוץ מפעם אחת של דברי ברכה וחגיגיות.

עמית הלוי: עכשיו, כל הדברים שאת העלית כאן – הצבע וסע, לא הצבע וסע, בתי אבות – כידוע לשאלות של מדיניות ציבורית מהסוג הזה יש מחירים לכאן ולכאן: יש בריאות הציבור, יש הזכות היסודית מאוד והחשובה מאוד של לבחור.

עמית הלוי: כל זה צריך להיבחן בוועדת הבחירות, בשום חדר חשוך או סגור אחר.

עמית הלוי: פשוט בוועדת הבחירות.

עמית הלוי: לכן צריך להיכנס לוועדת הבחירות, להעלות את הדברים האלה לדיונים.

עמית הלוי: טוב מאוד שעפר כינס את זה כאן בוועדה לענייני ביקורת המדינה, ואני מקווה שהיא תמשיך לעקוב אחרי הדברים הלו בהתמדה ובדקדקנות, אבל צריך להיות כינוס בכל הנושאים האלו.

עמית הלוי: אף אחד לא צריך לקבל החלטות או להעריך הערכות.

עמית הלוי: אם שר הבריאות צריך להיות – אז שר הבריאות כגורם מיניסטריאלי שיש לו סמכות לקבוע מדיניות, אז שנזמין אותו לשם.

עמית הלוי: אבל כל זה צריך להיות בתוך חדרי ועדת הבחירות.

עמית הלוי: עכשיו, לגופם של הדברים, שלוש הערות קצרות: אחת, במערכות האלו, בוא ניקח את המעטפות הכפולות, עפר.

עמית הלוי: הרי גם לשיטת ועדת הבחירות היו מאות זיופים.

עמית הלוי: מה זאת אומרת?

עמית הלוי: זאת אומרת שאנשים הצביעו במעטפה כפולה, עשו את ההקבלה - - -

אורלי עדס: ממש לא.

אורלי עדס: אני מבקשת, אל תאמר דברים שהם לא מדויקים.

עמית הלוי: דקה, אורלי.

עמית הלוי: תקשיבי עד הסוף, תביני.

אורלי עדס: לא היו מאות זיופים, ואל תציג מצג לא נכון.

אורלי עדס: אנא ממך, חבר הכנסת הלוי.

עמית הלוי: כל מה שאמרתי עד עכשיו – כל מילה אמת, תאמיני לי.

עמית הלוי: אם את רוצה, אני אתן לך את הפרטים.

עמית הלוי: את רוצה את הסמ"ס של דין ליבנה כמה מעטפות היו לדוד ביטן, כמה מעטפות אנשים הצביעו בקלפי רגילה - - -

אורלי עדס: אני שלחתי את הסמ"ס לדוד ביטן כשהנתונים לא היו סופיים.

עמית הלוי: אורלי, אז אם את שלחת, תפתחי את הסמ"ס שלך.

עמית הלוי: אז בואי תאמרי לוועדה: כמה אנשים הצביעו במעטפה כפולה והצביעו גם בקלפי רגילה?

אוסאמה סעדי: כמה?

אוסאמה סעדי: תגיד לנו כמה.

עמית הלוי: שהיא תענה.

עפר שלח: אני רק רוצה לעשות את הפרמטרים של הדיון.

עפר שלח: אחד, הערה, הייתה שיחה מקדימה ביני לבין עורכת דין עדס, שאמרה, ובצדק אמרה, ואני לא רוצה שזה יגיע לשם: אנחנו בשלב פרלימינארי, הרבה דברים עוד לא ידועים.

עפר שלח: אני מעריך מאוד את שלמרות זאת היא נענתה לבקשה של הוועדה להופיע כאן.

עפר שלח: ואנחנו עושים את זה תחת זה שאנחנו יודעים שזה התחלתי, ואני חושב שזה מאוד חשוב לשקף את זה לציבור גם במהלך ההתחלתי הזה, אבל בוא לא ננצל את זה בשביל לתקוף אותה על דברים שעוד לא קרו.

עמית הלוי: רגע, אני עוד לא תקפתי.

עמית הלוי: אני אמרתי נתון.

עפר שלח: הדבר השני, אנחנו תחת ההנחה הכללית שבמערכות בחירות יש צרימות כאלה ואחרות.

עמית הלוי: זה ברור.

עפר שלח: ותחת זה שאנחנו אנשים שמכירים את התורה, בוא נמשיך בעניין הזה.

עפר שלח: בבקשה.

עמית הלוי: בסדר גמור.

עמית הלוי: קודם כול, רק אני אומר: אני לא תקפתי, אבל אם אורלי הרגישה מותקפת - - -

עפר שלח: אני הרגשתי שהיא מותקפת.

עמית הלוי: אז אני אומר משהו.

עמית הלוי: בוא נשחזר את מה שהיה.

עמית הלוי: העליתי נתון, שבבחירות האחרונות היו כאלו שעושים הקבלה בין אלה שהצביעו במעטפות הכפולות, לפני שפותחים את המעטפה הפנימית, רק רואים מי שרשום בפנים, לעומת אלה שכבר הצביעו בקלפי – היה פער.

עמית הלוי: אורלי עוד שנייה תאמר לנו כמה היה הפער בין אלה שהצביעו במעטפות כפולות לבין אלו שלפחות השם שלהם מופיע ככאלו שהצביעו במעטפה רגילה.

עמית הלוי: המעטפות האלו לא נספרות, אבל צריכה להיות חקירת משטרה על העניין הזה.

עמית הלוי: שי ניצן הרי אמר שזה קודש הקודשים של הדמוקרטיה הישראלית.

עמית הלוי: אני מניח שהוא לא התכוון קודש קודשים, שנכנסים אליו רק פעם בשנה, אלא קודש קודשים שבודקים את זה, שזה דבר חשוב וקדוש.

עמית הלוי: אז הדברים הללו, אני אומר את זה לגבי אם הולכים להרחיב בתקופת הקורונה את הסיפור של המעטפות הכפולות להיקפים יותר נרחבים של הצבע וסע ועוד דברים כאלו, אז זה מחייב התייחסות גם בהקשר שלך, עפר, כלומר איך אנחנו בודקים שמערכות המדינה מטפלות בזה.

עמית הלוי: כמה המשטרה טיפלה עד היום במערכות הבחירות האחרונות – היו שלוש, כמו שאמרת, צפוף – כמה היא טיפלה במקרים של זיופים?

עמית הלוי: האם אנחנו מחמירים את הענישה במקרה הזה?

עמית הלוי: איך היא מטפלת במעטפות?

עמית הלוי: עכשיו, יש כמה הצעות, אני לא רוצה להאריך כאן, אתה אומר שזה פרלימינארי, אז לי יש כמה הצעות, נעלה אותן בוועדת הבחירות, לגבי איך אפשר למנוע את הדברים הללו.

עמית הלוי: אני מעלה רק נושא אחד כאן ואז אני מסיים: חוק מרשם האוכלוסין מאפשר לגוף שעושה את פעולתו על פי חוק לקבל סמכות לקבל את מרשם האוכלוסין.

עמית הלוי: אמר בזמנו עורך דין ליבנה שהם הציעו את זה והכנסת התנגדה, המפלגות החרדיות, לא יודע למה.

עמית הלוי: אני חושב שזה דבר שצריך להיות לנגד עיניך, כלומר שלאנשי ועדת הבחירות יהיה את מרשם האוכלוסין באופן כזה שיאפשר לעשות הקבלה ולשים כוכביות בפנקס הבוחרים, מה שעל פי סמכותו בחוק של שר הפנים, על מי שנמצא בחוץ לארץ ביום ההצבעה ובאמת לא יכול להצביע, כיוון שלי יש, בניגוד למה שאוסאמה אמר, המון עדויות – לא עשינו איתן כלום בבחירות האחרונות, כי זה היה מבצע גדול מדי – המון עדויות של אנשים שהיו בחו"ל והצביעו בשמם, בעידן המסכה זה יכול לקרות אפילו יותר בקלות.

עמית הלוי: ולכן אני חושב שהנושא הזה צריך להיות מטופל ממש, הנושא הזה של אימות פנקס הבוחרים מול כאלו שנמצאים בחו"ל.

עמית הלוי: גם כאלו שעם דרכון, אפשר לטפל בזה גם.

עמית הלוי: אני מעלה את זה רק כנושא אחד, יש לי חמישה נושאים.

עפר שלח: יהיה לנו את נציג רשות האוכלוסין פה גם בהמשך.

מאיר כהן: אם אנשי המקצוע עושים את זה, למה צריך שנציגי המפלגות ישבו עם מרשם האוכלוסין ויתחילו לסמן כוכביות?

מאיר כהן: עזוב, הוועדה יודעת לעשות את זה.

עמית הלוי: לא, הנציגים התכוונתי רק קבלת ההחלטות העקרוניות מראש.

מאיר כהן: ואם יש בזה כשלים אז יטפלו בזה.

מאיר כהן: אבל למה צריך - - -

עמית הלוי: מאיר, אני לא אסמן כל כוכבית, אני רק רוצה לוודא מראש שיסמנו מה שצריך.

מאיר כהן: תעבירו שמות לוועדה, הם יסתכלו.

עמית הלוי: לא, אז יש מרשם האוכלוסין, כל מי שיוצא לחו"ל הרי נרשם.

עמית הלוי: צריך לעשות אימות.

עמית הלוי: רק אמרו אז: אין לנו סמכות, בגלל הגנת הפרטיות, גם בסעיף 29 לחוק, גם בסעיף 31 לחוק.

עפר שלח: אוקיי, תקבל על זה תשובה גם מהוועדה, גם מהרשות האוכלוסין.

עפר שלח: שלמה, בבקשה, ונמשיך.

שלמה קרעי: תודה, אדוני היושב-ראש.

שלמה קרעי: גברתי המנכ"לית, דין, אני רוצה להתייחס למה שאמר אוסאמה קודם, כי יש כאן אי דיוק וחשוב שנדע על מה מדובר.

שלמה קרעי: הגשנו בג"ץ אחרי הבחירות האחרונות, היה חסר לנו מידע חלקי מתוך הפרוטוקולים.

שלמה קרעי: למעשה המידע היחיד העיקרי שהיה חסר זה לוח אירועים שקרו בקלפי, ומפאת חיסיון ודברים כאלה של פרטים אישיים שאולי כתובים באותו מידע לא קיבלנו, ובג"ץ גם אמר שאפילו שאנחנו חברי ועדת הבחירות לא מגיע לנו את המידע הזה.

שלמה קרעי: אנחנו כמובן חולקים על כך, חושבים שהמידע הזה הוא חשוב כדי לברר דברים, כדי לדעת איזה מוקדים אולי יהיו בעייתיים ולבחון את הנתונים באותן קלפיות.

שלמה קרעי: אבל אני יכול לומר שאנחנו בהידברות עם ועדת הבחירות, אני אחרי מספר פגישות ארוכות, ואנחנו מתקדמים לכיוון שהמידע הזה כן יהיה באופן כזה או אחר בפעם הבאה.

שלמה קרעי: וכמו שאמרת, זה רק דיון מקדמי, אז לא ניכנס לכל הפרטים, אבל זה יעלה לנשיאות, זה יעלה למליאת הוועדה, למוסד שמתאים לדון בזה, ונקבל החלטה בעניין.

שלמה קרעי: לגבי הסיפור של שהזכיר חבר הכנסת הלוי על העדכון של מרשם האוכלוסין – אז יש בעיה טכנית.

שלמה קרעי: אני הגשתי בקשה לדיון מהיר בנושא הזה בוועדת הפנים, ועדיין לא אושר לי, אבל אולי זאת ההזדמנות.

שלמה קרעי: היום לרשות האוכלוסין אין מידע אמיתי על האזרחים ששוהים בחו"ל או נמצאים בארץ.

שלמה קרעי: כל אזרח עם דרכון זר יכול לצאת מהארץ ולהיכנס לארץ – לצאת עם דרכון ישראלי, לחזור עם דרכון זר או להיפך, ולאף אחד אין מושג איפה הוא נמצא באמת.

שלמה קרעי: וזאת תקלה חמורה.

שלמה קרעי: בעיניי זה חוסר שוויון, זאת אפליה כלפי כאלו שיש להם צו איסור יציאה מהארץ, ומי שיש לו דרכון זר יכול לצאת ואף אחד לא יודע, אבל זה משליך על תהליך הבחירות, שבעצם גם אם נסנכרן מול מרשם האוכלוסין, וזה נמצא בהצעת החוק שהגשתי ודיברנו עליה גם כן, גם אם נרצה לסנכרן ונחוקק את זה, ונגיע להסכמה בחקיקה ראשית גם שמסנכרנים, הסנכרון לא יעיל ולא אפקטיבי, בגלל שאין את המידע ברשות האוכלוסין עצמה.

שלמה קרעי: וזו תקלה חמורה שאני עוד לא הצלחתי לקבל מהם את המידע, איך הם פותרים אותה, כי אין פתרון טכני לבעיה הזו.

שלמה קרעי: לגבי שאר הדברים –באמת אני מברך על מה שאורלי אמרה קודם, שכל הדברים יעלו בנשיאות, יעלו במליאת הוועדה.

שלמה קרעי: דיברנו על זה.

שלמה קרעי: יש עוד הרבה נושאים אחרים שאנחנו דנים בהם לקראת תקופת הבחירות המורכבת הזו.

שלמה קרעי: ואני מברך על הדיון.

עפר שלח: מאה אחוז.

עפר שלח: רומן, בבקשה, מנהל סיעת ישראל ביתנו.

רומן גרביץ: אני פה בכובע אחר, כחבר בוועדת הבחירות.

רומן גרביץ: יש לי סך הכול ניסיון קטן עם ועדת הבחירות, איזה 24 שנה שאני עובד איתם.

מאיר כהן: בוא הנה, אתם נולדתם לבחור?

מאיר כהן: זה סרט.

רומן גרביץ: מה לעשות.

רומן גרביץ: קודם כול אני רוצה להתייחס לכמה דברים שנאמרו פה.

רומן גרביץ: אני חושב שבפן המקצועי צריך לדון בהרכב, בוועדה.

רומן גרביץ: אני יודע, אני מכיר את נהלי העבודה של ועדת הבחירות, יש הכנה לקראת הדיונים, אנחנו מקבלים חומרים מראש.

רומן גרביץ: והפן הזה, אני חושב שהוא לא תמיד עובד בצורה מקצועית.

רומן גרביץ: לגבי המכתבים וכל הדברים האלה – אני כן רוצה להתייחס לפן הפוליטי.

רומן גרביץ: אני ראיתי את המכתב של חבר הכנסת הלוי, ואני ראיתי גם תשובה של יושב-ראש הוועדה.

רומן גרביץ: אני חושב שהתשובה של יושב-ראש הוועדה הייתה מספקת, הייתה מקצועית, ונתנה את כל המענים - - -

עמית הלוי: אני עוד לא ראיתי.

אורלי עדס: אתה קיבלת אותה ביום ראשון בבוקר.

רומן גרביץ: סליחה, כולנו קיבלנו את זה.

רומן גרביץ: אני מצטער מאוד.

אורלי עדס: נכון.

רומן גרביץ: ואת הפן הפוליטי צריכים להוציא מהמגרש הזה.

רומן גרביץ: המצב הוא לא פשוט.

רומן גרביץ: כמי שליווה את מערכות הבחירות, אני חושב שצריכים להיכנס לעובי הקורה.

רומן גרביץ: אני יודע שוועדת הבחירות כן עושה את עבודות ההכנה.

רומן גרביץ: עכשיו, מספר דברים אני בכל זאת רוצה להעלות.

רומן גרביץ: אתה דיברת על הנושא של ההתנהגות הישראלית מה שנקרא.

רומן גרביץ: האם ועדת הבחירות נערכת לגיוס המוני, אפשר להגיד, של סדרנים, של כל הדברים האלה?

רומן גרביץ: האם זה מתוקצב?

רומן גרביץ: מתי אנחנו ניכנס לכל הדברים האלה של תקציבים?

רומן גרביץ: הנושא של ספירת קולות – במערכת הבחירות האחרונה ועדת הבחירות יחד עם חבר הכנסת קרעי התנדבו לספור את המעטפות של הקורונה.

רומן גרביץ: זה היה מבצע הרואי, אבל זה לא צריך להיות ככה.

רומן גרביץ: אני חושב שהמערך הזה צריך להיות מאורגן.

רומן גרביץ: אני לא יודע איך.

רומן גרביץ: אני זוכר איך שהיית שם באמת כמו במאדים, אבל זה לא - - -

שלמה קרעי: וזאת סגולה, אני אומר לך, אני לא נכנסתי לבידוד יום אחד מתחילת הקורונה.

רומן גרביץ: אבל כן צריכים לתת פתרונות לכל הדברים האלה.

רומן גרביץ: כמי שגם מפקח על ספירת מעטפות כפולות, אני חושב שצריכים להיכנס לעובי הקורה, באמת למצוא את הפתרונות הטכניים איך אנחנו עושים את הדברים האלה.

עפר שלח: מאה אחוז.

עפר שלח: אנחנו ניתן לאורלי עדס להגיב, ואחר כך נפתח עם משרדי ממשלה אחרים וגופים אחרים.

עפר שלח: אני אשאל אותך עוד שתי שאלות בעניין הזה: במדינות אחרות קודם כול יש אמצעים שלא נהוגים אצלנו, כמו למשל הצבעה בדואר, שבארצות הברית לדעתי למעלה מ-50% מהאנשים הצביעו בדואר, או הצבעה מוקדמת, או הצבעה בפרוקסי.

אורלי עדס: או בטלפון.

עפר שלח: או בטלפון, או הצבעה בפרוקסי שנהוגה במדינות מסוימות.

עפר שלח: האם נשקלים פטנטים שלא היו באף מערכת בחירות כדי להקל על הקשיים בתקופת הקורונה?

מאיר כהן: אפשר להגיד מילה לגבי דואר ישראל?

מאיר כהן: בוודאי נשקלת האפשרות שעכשיו אתה תשלח וזה יהיה לבחירות הבאות.

עפר שלח: לא, אם הבחירות הן עוד שלושה חודשים, לדעתי נצביע השבוע.

מאיר כהן: אני חייב להגיד שבוועדת הכלכלה שדנה בהפרטת הדואר, יצאתי משם והבנתי שלהצביע בדואר ישראל זה דבר שלא יקרה.

עפר שלח: אם אתה מחבר את המהירות של הדואר עם התכיפות של הבחירות, אפשר לעשות אולי הוראת קבע.

שלמה קרעי: בעצם גם בהידברות וגם שמעתי את המנכ"לית שאומרת, שאנחנו כנראה מגדילים את מספר הקלפיות, אבל במטרה להתכנס ליום אחד בחירות, כדי למנוע אפשרות לאי-סדרים וזיופים.

עפר שלח: אז בוא נשמע את התשובות.

עפר שלח: בבקשה.

אורלי עדס: אז אני אתחיל דווקא מהסוף, מהשאלה שלך.

אורלי עדס: אז באמת מבחינה קצרה שערכנו, בחינה משווה למדינות שקיימו בחירות – דרך אגב, עשרות מדינות דחו את הבחירות ולא קיימו אותן נוכח החששות הגדולים.

אורלי עדס: אלה שכן קיימו, מה שמצאנו כמוטיב משותף לרובן היה שלא יצרו הסדרי בחירות חדשים או מודלים חדשים להצבעה, אלא הרחיבו מודלים קיימים, בעיקר הצבעה בדואר.

אורלי עדס: היה מקום הצבעה באמצעות ייפוי כוח, נדמה לי שזה היה בצרפת בבחירות לרשויות.

אורלי עדס: הצבעה בטלפון – תסלח לי אם אני לא זוכרת איפה זה היה.

אורלי עדס: קצת קשה לי לדמיין סיטואציה שבה פה יאפשרו להתקשר לאורלי עדס ולשאול אותה: את יכולה לומר לי בבקשה מה הצבעתך?

אורלי עדס: ואז אולי לשכנע אותי גם למשהו אחר.

אורלי עדס: זו כמובן סוגיה לפוליטיקאים ולא לי.

אורלי עדס: אבל אני חושבת שאם אנחנו בפתחה של מערכת בחירות בימים הקרובים, אפילו בחודשים הקרובים, אז זה לא כנראה הזמן למהפכות מסוג כזה.

אורלי עדס: ואני אצטרף לעמדתו של חבר הכנסת כהן, ויסלח לי מנכ"ל הדואר: לפעמים אנחנו מקבלים משהו כמו חצי שנה, שמונה חודשים, אחרי הבחירות ארגזים של הודעות לבוחר שנשלחות וחוזרות.

אורלי עדס: מישהו כנראה אוסף אותן ואיכשהו הן מגיעות אלינו.

אורלי עדס: אז זה ככה מהצד.

עפר שלח: בקיצור, לא מתוכנן משהו שאיננו אלא יותר ממה שיש.

אורלי עדס: כן.

עפר שלח: מאה אחוז.

אורלי עדס: זה להשתמש באמצעים הקיימים, ולנסות לשכלל אותם ולשפר אותם.

אורלי עדס: עכשיו, ברשותך, אדוני היושב-ראש, אני מבקשת להתייחס לדברים שאמר חבר הכנסת הלוי.

אורלי עדס: אילו היית בתחילת הדיון היית בוודאי שומע את הדברים שהדגשתי חזור והדגש, שהעמדה היא העמדה המקצועית של הצוות המקצועי, שאתה מכנה אותו בדרך כלל הפקידים.

עמית הלוי: בכל דמוקרטיה מכנים - - -

אורלי עדס: זה העמדה שלנו, של הפקידים.

אורלי עדס: זו הבדיקה המקצועית הראשונית שלנו, כי אנחנו חושבים שכך צריך לעבוד: צריך להכין את התשתית ואת הקרקע ולערוך את הבחינות.

אורלי עדס: הדבר הזה שאני מחזיקה זה התוצר של עבודה של שלושה חודשים של כל הסוגיות, מהקטנה ביותר – איזה אמצעי מיגון נדרש, איזה תהליכים ותהליך ההצבעה וכו'.

אורלי עדס: תסלח לי, אתה כנראה, בתור חבר ועדת בחירות, לא היית מגיע לשבת לעשר שעות של דיון במשך ימים שלמים ברצף, ולכן אנחנו רוצים לזקק לכם את ההמלצות ואת התובנות שלנו.

אורלי עדס: ולכן אנחנו נקראים גורם מקצועי.

אורלי עדס: זה אחד.

אורלי עדס: לעניין האמירה שלך, ואני לא יכול להתעלם ממנה, על כך שאנחנו מקבלים החלטות בחדר חשוך – אז תסלח לי שאני אדחה את הטענה הזו.

עמית הלוי: אמרתי שלא יתקבלו החלטות, ואנחנו נכנס את הוועדה.

אורלי עדס: האמירה הזו לגבי חדר חשוך היא חמורה, ואני חושבת שאתה צריך לחזור בך ממנה.

עמית הלוי: אורלי עדס, שום החלטה בוועדת הבחירות לא תתקבל באף חדר חשוך.

עמית הלוי: רק חברי המליאה.

אורלי עדס: לא מתקבלות החלטות - - -

עמית הלוי: אגב, תוכנית עבודה במשרד ממשלתי מתוקן, קודם כול מגיעה לשר או לשרה, יש החלטה על איזה תוכנית עבודה הולכים.

עמית הלוי: הפקידים עובדים על תוכנית העבודה ומביאים לאישור.

אורלי עדס: השר שלנו הוא יושב-ראש הוועדה, לא חבר הכנסת הלוי.

אורלי עדס: השר שלנו הוא יושב-ראש הוועדה.

עמית הלוי: זה חלק מהבעיות בוועדת הבחירות.

אורלי עדס: השופט, ולא חבר הכנסת - - -

עמית הלוי: זה אכן חלק מהבעיות.

עמית הלוי: הגוף היחיד שלא - - -

עפר שלח: סליחה, אבל מי היית רוצה שיהיה השר לצורך העניין?

עמית הלוי: לא, השר הוא הדירקטוריון של ועדת הבחירות.

עודד פורר: הוא מוכן שזה יהיה השר אוחנה.

עמית הלוי: השר בהקשר הזה הוא ועדת הבחירות.

עמית הלוי: לא צריך לזלזל ולא צריך לצחוק, השר במדינה מתוקנת, עם כל הכבוד.

עמית הלוי: כל העבודה המקצועית – תבורכי.

אורלי עדס: עשינו.

עמית הלוי: את עושה אותה אחרי שאת מקבלת דירקטיבה מהגורם שממונה עלייך, ואז את מבצעת אותה.

אורלי עדס: הגורם הממונה עליי הוא יושב-ראש הוועדה ולא חבר הכנסת הלוי.

עמית הלוי: לכן פניתי ליושב-ראש הוועדה.

אורלי עדס: חבר הכנסת הלוי הוא חבר ועדה.

עמית הלוי: אני חבר בוועדה.

מאיר כהן: השופט עוזי פוגלמן הוא האחראי עליה, וטוב שזה כך.

מאיר כהן: סליחה, הוועדה יושבת עם השופט, מזקקים את החומרים הראשונים, מביאים את זה לפני מליאת הוועדה.

מאיר כהן: הרי יביאו את זה בפניכם, שם תוכלו להגיד את כל מה שאתם רוצים, להתווכח על זה, לחזור לשופט, כי יש לי איזה תחושה - - -

עמית הלוי: מאיר, הרי אורלי אמרה עכשיו שהיא לא רוצה להגיע לשר הבריאות דקה לפני, נכון?

אורלי עדס: סליחה, אל תאמר דברים שלא נאמרו.

אורלי עדס: להיפך.

עמית הלוי: את אמרת.

עמית הלוי: את אמרת: שלא נגיע ברגע האחרון.

אורלי עדס: אני חושבת שאתה סלקטיבי בדברים שאני אומרת.

עמית הלוי: לא, אני שומע היטב מלידה.

מאיר כהן: אבל היא אמרה שהיא כבר שלושה חודשים - - -

אורלי עדס: שאני מנסה שלושה חודשים להיפגש עם צוות מנכ"ל משרד - - -

עמית הלוי: יפה.

עמית הלוי: ואמרת שהם מבטלים לך פגישות.

עפר שלח: חבר הכנסת הלוי, מאז שאני יו"ר הוועדה לא השתמשתי בפטיש ולא הזהרתי חבר כנסת, אני לא רוצה להתחיל עכשיו.

עמית הלוי: לא, אין צורך, אין צורך.

אורלי עדס: הנושא הוא נושא חשוב, אך צדדי לדיוננו המרכזי.

אורלי עדס: עודד פורר, בבקשה.

מאיר כהן: אני חולק עליך.

עפר שלח: מאיר, אפילו אותך אני חייב לעצור בנקודה הזאת.

עפר שלח: עודד פורר, ונלך הלאה.

מאיר כהן: זה הנושא המרכזי.

מאיר כהן: על זה יקום וייפול דבר.

עמית הלוי: אני לצערי חייב לצאת לוועדת הכנסת, אבל הדיון הזה צריך להימשך.

עפר שלח: ברוך בצאתך וברוך בשובך.

עפר שלח: עודד, בבקשה.

עודד פורר: אני מתנצל על זה שהגעתי מאוחר לדיון, אבל יש כמה דברים שאני חושב שחשוב שייאמרו, וייאמרו גם לפרוטוקול, כי גם לפרוטוקול יש אמירות שהן חשובות וחשוב שיירשמו, דווקא בגלל הדופי שמנסים להטיל בעבודת ועדת הבחירות המרכזית.

עודד פורר: אני ישבתי כחבר ועדת הבחירות המרכזית ברצף מערכות הבחירות האחרונות, באחת מהן אפילו כיהנתי כסגן יושב-ראש ועדת הבחירות המרכזית.

עודד פורר: זאת אומרת, ראיתי את הפעילות בכמה אספקטים כחבר ועדה.

עודד פורר: עכשיו, אני חייב לומר: ועדת הבחירות, ואני מדבר עכשיו על הצוות המקצועי של ועדת הבחירות, ואני אומר את זה גם כמישהו שניהל משרד ממשלתי, פועלת בצורה באמת מיוחדת וללא דופי, תוך ניהול משהו שהוא אולי אחד המורכבים.

עודד פורר: אני אומר את זה כפוליטיקאי שיושב בוועדת הבחירות המרכזית ומנהל גם מאבקים פוליטיים שם, בין היתר למשל סמכות שניתנה לוועדת הבחירות המרכזית לקבוע מי לא יכול להתמודד לכנסת.

עודד פורר: ועדיין בא המחוקק ואמר: אנחנו רוצים שתהיה על זה ביקורת שיפוטית.

עודד פורר: למה?

עודד פורר: כי בסוף ועדת הבחירות המרכזית היא מראה של הכנסת, שבאות המפלגות בכנסת ואז אם יש רוב בכנסת מסוימת שמבין שהוא הולך לאבד את הרוב בכנסת הבאה, והוא זה שישלוט בוועדת הבחירות, והוא זה שישלוט באיך שמתנהלת מערכת הבחירות?

עודד פורר: אז זה הפתגם הידוע, ראיתי אותו מופיע גם ארוג שתי וערב בתוך הצעת החוק שהגיש חבר הכנסת קרעי, שאומר: לא חשוב מה מצביעים, יותר חשוב מה סופרים.

עפר שלח: מי סופר.

עודד פורר: ואיך סופרים.

עודד פורר: ופה אני חייב לומר, שחשוב דווקא שהדרג הפוליטי – ואני קורא לחברי ועדת הבחירות, לנו, הדרג הפוליטי במובן הזה – לא יכול להיות מעורב.

עודד פורר: אני לא יכול להיות מעורב במינויים בתוך ועדת בחירות מרכזית.

עודד פורר: חס וחלילה שבסוף מישהו ששולט בוועדה כי יש לו רוב רגעי כזה או אחר, הוא גם זה שימנה את הסופרים, שברור לחלוטין איך הם יספרו ומה הם יספרו.

עודד פורר: והצליחו לייצר פה לאורך השנים הפרדה, אני חושב, מאוד מאוד מיוחדת, שמצד אחד יש פיקוח ויש נציגים שלנו בכל הקלפיות.

עודד פורר: אגב, אני כמפלגה שהיא לא מפלגה גדולה, יש לי פחות נציגים ממה שיש למשל לליכוד בקלפיות.

עודד פורר: ועדיין יודעים להסתדר ברמת הפיקוח, מתוך הבנה ששתיים-שלוש מפלגות שנמצאות ביחד וצופות, אחד שומר על השני.

עודד פורר: אבל יש מזכיר ועדת קלפי, שאני יודע שהוא לא חבר מפלגה, שאני יודע שהנאמנות שלו היא קודם כול לוועדת הבחירות המרכזית ולא למפלגה שממנה הוא בא או שהיא זאת ששלחה אותו, ולכן אני חושב שחשוב מאוד לשמור על זה.

עודד פורר: לגבי הצבעה בתקופת קורונה – גם כאן יש כמה עקרונות שבעיניי חשוב לשמור עליהם, וכן צריך לדבר איתם.

עודד פורר: ועוד פעם, מניסיוני, הצוות המקצועי בא בדין ודברים עם ועדת הבחירות המרכזית, ובדרך כלל גם מגיעים להסכמות שהן הסכמות רחבות מאוד, מתוך הבנה שחשוב לנו ויש לנו גם תפקיד לשמור על הדמוקרטיה הישראלית ככזאת שהיא אמינה, מהימנה, נאמנה.

עודד פורר: אגב, אני חושב שבהשוואה למערכות בחירות שאני רואה בעולם, מעבר לזה שגם לזייף פה, והזיופים שכל הזמן אומרים לנו עליהם הם מאוד מאוד מורכבים, מאוד קשה לזייף בתוך מערכת בסדר גודל הזה.

עודד פורר: וגם בהם אנחנו נלחמים.

עודד פורר: אגב, באותו דיון שהתקיים פה בכנסת בזמנו סביב חוק המצלמות, שהיה דחוף להכניס מצלמות, ידעה ועדת הבחירות המרכזית וידע השופט להוביל את זה יד ביד עם סגני ועדת הבחירות המרכזית – אז לא הייתי סגן ועדת הבחירות המרכזית – עם סגני ועדת הבחירות המרכזית ממפלגות שונות, להגיע לאיזושהי הסכמה, כולל פיקוח.

עודד פורר: ואני חושב שהפיקוח חשוב מאוד בעיקר בהליך הספירה.

עודד פורר: הליך הספירה הוא באמת הליך שאין שום סיבה שלא יצולם.

עודד פורר: הליך ההצבעה – אני אומר את זה גם כמצביע – אתה מגיע לקלפי, ואם אתה מתחיל לראות מצלמות מסביב לקלפי, בעיניי זה מרתיע, ופוגע גם בחשאיות של בחירות במובנים מסוימים.

עודד פורר: ולכן הפקחים שהסתובבו עם המצלמות היו כאלה שיצרו, אני חושב, את האמינות והנאמנות.

עודד פורר: ומה שהוביל אז השופט מלצר בהחלט היה ראוי, כולל המגמה להרחיב את זה, שזאת המגמה גם כעת.

עודד פורר: עכשיו, בתקופת קורונה, וזה אני אומר לכם: אני חושב שלא יכול להיות שנעבור ליומיים של בחירות.

עודד פורר: אמון הציבור כשהקלפי תישן בלילה – לא יהיה אמון במובן הזה.

עודד פורר: ולכן אנחנו צריכים לעשות כל מאמץ, זה ידרוש תוספות תקציביות וקלפיות יותר קטנות, אני חושב שזה גם יותר נכון מבחינה בריאותית, לרכז את המאמץ ליום הבחירות אחד, זה ידרוש השקעה וזה ידרוש מכם הרבה יותר עבודה, אין מה לעשות.

עודד פורר: זה פעם אחת.

עודד פורר: פעם שנייה, גם הקלפיות הקטנות, לנסות להציב אותן במקומות שמתחשבים באוכלוסייה הרלוונטית.

עודד פורר: צריך לשבת עם מי שמוביל את תוכנית "מגן אבות" במשרד הבריאות, ובעיניי להתחיל ולשנע מישהו שנמצא בבית אבות - -

שלמה קרעי: עודד, דיברנו על זה.

עודד פורר: אני יודע.

עודד פורר: בסדר, אני אומר את עמדתי.

עודד פורר: - - למקום אחר, ולכן יש חשיבות להציב בכל מתחם שאנחנו יודעים שיש בו 50, 100, 150 – מה הבעיה לעשות שם קלפי ולהגיד: שם תהיה ועדת קלפי, ונגמר האירוע?

עודד פורר: ואם זה מצריך שינויי חקיקה, אני אומר את זה גם לחבריי כאן, את הדברים האלה נצטרך לעשות בהסכמה ואפשר לעשות אותם.

מאיר כהן: יש.

מאיר כהן: אני רוצה להגיד משפט.

עפר שלח: כן, בבקשה, מאיר.

מאיר כהן: עפר, אני דווקא חושב שכן צריכים לדבר על הסוגיות האלה של השיח בין הכנסת לבין ועדת הבחירות המרכזית, כי אני חושב שזה ליבת העניין.

מאיר כהן: כמה קלפיות תמיד אפשר לפתור, ואיפה יהיו הקלפיות בסופו של דבר אפשר לפתור.

מאיר כהן: אבל התחושה היא בכנסת, שבאמת רוח קרה נושבת בין הכנסת לבין ועדת הבחירות, וזה מחלחל לתוך האזרחים.

מאיר כהן: ואני חושב שדווקא בוועדת הביקורת זה דבר שכן צריך לדבר עליו: עד כמה אנחנו כחברי כנסת יכולים להפוך את הוועדה הזאת לוועדה לא מקצועית, לוועדה שיושבים בה אנשים אינטרסנטיים, לוועדה שלא שמה דגש על כך שיש רמאויות וזיופים במאות אלפים, ובסופו של דבר על כך שהוועדה הזאת היא הוועדה שמכתיבה מי נבחר, בגלל כל מיני מניפולציות.

מאיר כהן: אני חושב שצריך לטהר את האווירה, וצריך להגיד את זה בביקורת, ביקורת מותרת בוודאי ובוודאי.

מאיר כהן: ואם מחבר כנסת רוצה להגיד שאפשר לשנות והוא חבר בוועדה, שיבוא למליאה ויגיד את הדברים.

מאיר כהן: אבל צריכה לצאת האמירה דווקא מוועדת ביקורת, שאנחנו צריכים להיות זהירים, כי בסופו של דבר כשאתה מתחכך בשטח, כן יש היום אנשים שטוענים, בגלל כל השיח הרע הזה, שוועדת הבחירות היא ועדת בחירות מוטית.

מאיר כהן: והיא זו שמכתיבה – ואתה מסביר את זה לאנשים, אומרים: הינה, אמר את זה חבר הכנסת הזה ואמר את זה השר הזה.

מאיר כהן: כמובן שלא נוכל לשלוט על הפיות של אף אחד, אבל בסופו של דבר צריכה להיאמר אמירה מאוד ברורה ונחרצת ומהדהדת, שוועדת הבחירות היא ועדה מקצועית, וטוב שכך, ושאנחנו כולם צריכים לשמור על זה שהיא ועדה מקצועית.

מאיר כהן: תודה.

עפר שלח: אני רוצה להגיד משהו בעניין הזה.

עפר שלח: הזכיר חבר הכנסת הלוי את מה שקורה בארצות הברית, והזכיר את זה דווקא כדוגמה חיובית, כביכול שם קוראים תגר ומונעים זיופים.

עפר שלח: מה שקורה היום בארצות הברית זה אובדן אמון בעצם התהליך הדמוקרטי.

מאיר כהן: נכון.

עפר שלח: זה שבירה של התהליך הדמוקרטי ושל כל מוסכמה דמוקרטית, החל ממוסכמה של what is done and what isn't done, של דרכי התנהגות, וכלה באמת בעצם ערעור על תקפותו של תהליך הבחירות.

עפר שלח: אנחנו לא נמצאים שם, אסור לנו להימצא שם.

עפר שלח: אסור שמאבק לגיטימי, חבר הכנסת קרעי, על זיופים כאלה ואחרים, או על פנקס בוחרים כזה ואחר, יהפוך להיות, ואנחנו על הקו – אני מסכים לגמרי עם חברי מאיר כהן – אנחנו על הקו של להפוך את זה לדה-לגיטימציה של עצם התהליך הדמוקרטי.

עפר שלח: ועדת הבחירות המרכזית זה לא רק ועדת הבחירות המרכזית.

עפר שלח: אם אנחנו מפקפקים במניעים שלהם, אנחנו מפקפקים במה שחבריה ומנהליה המקצועיים עושים, אז זהו, אתה מכיר את המשפט טוב כמוני: ללא מוראה של מלכותו איש את רעהו חיים בלעו.

שלמה קרעי: המלכות זה גם אנחנו.

שלמה קרעי: ומה שאנחנו מבקשים ומה שאנחנו מובילים זה קו של יכול להיות שהכול בסדר, בטוח יש דברים, בשוליים או לא בשוליים, אבל כדי שאמון הציבור יחזור, והייתם נקיים מה' ומישראל – גם פיקוח, גם שקיפות.

עפר שלח: שלמה, אתה יודע טוב מאוד איפה הקו עובר.

עפר שלח: ואני אומר לך: זה איזה רוח עולמית מנשבת, היא מגיעה גם אלינו, הקו הזה הוא קו מסוכן בתכלית.

עפר שלח: ואם אתה לוקח את ארצות הברית כדוגמה, בארצות הברית הפעם היו בחירות, שכל תוצאה שלהן, חצי מהאמריקנים לא מקבלים אותה.

עפר שלח: וזה לנו, שאנחנו מדינה יותר קטנה ויותר אינטימית, זה סכנה שאסור לנו לעמוד בה.

שלמה קרעי: עפר, בעיניי, מה שעשינו ומה שאנחנו מובילים עכשיו זה ביקורת בונה.

שלמה קרעי: אנחנו מסתכלים על העתיד ולא אחורה, והעתיד נראה טוב יותר, כי אנחנו יושבים ודנים בהמון המון נושאים.

שלמה קרעי: אני רוצה בסופו של דבר לבוא לציבור ולהגיד: אני יושב, אני מכיר כל פרט בתהליך, הכנסנו עוגנים נוספים, הכנסנו דברים נוספים שימנעו זיופים ואי-סדרים.

עפר שלח: מאה אחוז.

שלמה קרעי: והבאנו את זה למצב, שאני יכול לחתום בלב נקי על טוהר הבחירות, וועדת הבחירות היום יושבת איתי ועושה את הדברים בצורה מצוינת.

עפר שלח: מאה אחוז.

עפר שלח: אני עוצר כאן.

שלמה קרעי: לא שאין חילוקי דעות.

שלמה קרעי: יש עדיין חילוקי דעות מהותיים, אבל נגיע בסוף שאפשר לסמוך את הידיים - - -

עפר שלח: זה תמיד יהיה.

עפר שלח: אני רוצה לחזור לנושא קורונה, להעלות את נציג משרד הבריאות.

עפר שלח: מי נציג משרד הבריאות שנמצא איתנו?

עפר שלח: ד"ר אודי קלינר?

קריאה: כן, גם אודי וגם - - -

עפר שלח: זה נראה לי יותר אודי קלינר, סגן ראש שירותי בריאות הציבור.

עפר שלח: שמענו ממנכ"לית ועדת הבחירות המרכזית שטרם נועדתם.

עפר שלח: אחד, איך אתם מסתכלים?

עפר שלח: שוב, אנחנו לא יודעים מה תרחיש הייחוס המדויק.

עפר שלח: בוא נגיד שתרחיש הייחוס הוא סדר גודל איפה שאנחנו עומדים היום.

עפר שלח: אם אתה יכול להגיד לנו האם אצלכם מתבצעת מחשבה על הדבר הזה?

עפר שלח: מתי תשבו עם ועדת הבחירות המרכזית?

עפר שלח: וכן הלאה.

אודי קלינר: בוקר טוב לכולם.

אודי קלינר: האמירה שאנחנו לא נפגשים איתם היא מוזרה לי קצת, כי אני אישית נפגשתי איתם, כמובן שלא פיזית אלא בזום ובשיחות טלפון, מספר רב של פעמים.

אורלי עדס: בהקשר של הבחירות - - - משרד הפנים משתתף היועץ המשפטי בהקשר של הבחירות בתל מונד.

אורלי עדס: לבקשת המשרד, נציג הלשכה המשפטית פשוט סייע למשרד הפנים, לא קשור לבחירות לכנסת.

אודי קלינר: אני אשמח להתייחס.

אודי קלינר: שוב, כל פנייה שאני מכיר לפחות קיבלה התייחסות עם אין-ספור מפגשים ושיחות וליווי מקצועי לכל שאלה קטנה כגדולה, גם למה שהיה לפני שנה במרץ, גם למה שהיה עכשיו בתל מונד, שהיה באמת, אני חושב, סוג של פיילוט טוב כדי ללמוד את המורכבויות.

אודי קלינר: וכמובן שגם בהמשך, כל פנייה שתהיה אנחנו ניתן מענה מקצועי.

אודי קלינר: לגופו של עניין, החששות שלנו כמובן זה לשתי קבוצות עיקריות, זה קבוצת האנשים שהם חולים, שמבחינתנו ההנחיה המנחה היא שלא ייתכן שיהיה מצב שחולה יסתובב באופן חופשי בישראל; והקבוצה השנייה זה הקבוצה של המבודדים, שגם כן צריכים לקבל מענה נפרד, אבל מכיוון שהסיכון שלהם יותר נמוך יחסית לחולה מאומת, אנחנו כן מאפשרים יציאה עצמאית לאותה קלפי.

אודי קלינר: עכשיו, לגבי החולים שמהווים בעצם אולי את האתגר הכי גדול מבחינת ההסתובבות, נפרסו מספר רב של פתרונות.

אודי קלינר: במקרה של תל מונד הוועדה החליטה לבחור באמבולנס כפתרון, אבל מבחינת משרד הבריאות זו לא חייבת להיות הדרך היחידה.

אודי קלינר: יש כמובן את האפשרות להצבעה בבית או לחילופין בבית אבות או במוסד; יש אפשרות, מבחינתנו לפחות, להצבעה בדואר, באינטרנט עם אבטחה, הצבעה מוקדמת או מאוחר.

אודי קלינר: יש הרבה פתרונות בסל הזה שצריך לדעת לבחור ביניהם, אבל מה שמבחינתנו זה הקו האדום, זה שלא ייתכן שאדם חולה מאומת יסתובב באופן חופשי בישראל.

עפר שלח: רעיון הדרייב-אין שהעלתה פה אורלי עדס נראה לכם באופן עקרוני?

אודי קלינר: זה היה הרעיון שלנו, זה משהו שאנחנו הבאנו.

אודי קלינר: אבל עדיין צריך שיהיה מישהו שייקח את הבן-אדם מהבית שלו אל הדרייב-אין.

אודי קלינר: אני לא יכול לסמוך על זה שאדם יצא חופשי ויגיע לדרייב-אין.

אודי קלינר: זו בדיוק הנקודה, זה שורש הקושי פה.

אודי קלינר: אי-אפשר לאפשר לאדם לצאת כשהוא חולה להסתובב חופשי.

אודי קלינר: אני רוצה שמישהו יראה שהוא יוצא מהבית ומגיע עד אותו דרייב-אין, שכמובן זה מה שאנחנו הצענו אותו גם, יצביע שם ויחזור ישר לביתו.

אודי קלינר: וזה חלק מהקושי.

אודי קלינר: מבחינה מקצועית מבחינתנו זה בוודאי מקובל, וזה איך שאנחנו רואים את התמונה הזאת.

עפר שלח: בסוף גם חולה, אני מדבר על חולה אסימפטומטי, שאתה אומר לו להיות בבית, אין שוטר עליו 24 שעות ביממה.

עפר שלח: בסוף אתה חייב לסמוך עליו, שכשאומרים לו להיות בבית הוא בבית.

עפר שלח: באותה מידה האם אתה יכול לסמוך עליו, שכשאומרים לו: תגיע לבד, אם אין מישהו שיסיע אותו, ואגב אם מישהו מסיע אותו אז המישהו הזה נמצא בסכנת הדבקה, אם אתה אומר לו: תגיע לבד, תגיע לקלפי, תצביע, תחזור, זו אותה רמת אמון שאתה מפגין כלפיו כשאתה אומר לו: תישאר בבית.

אודי קלינר: אני לא חושב שזה בדיוק אותו דבר, מכמה סיבות.

אודי קלינר: קודם כול, מי שהוא בבית יש עליו אכיפה מסוימת.

אודי קלינר: זה נכון שלא הרמטית, הייתי שמח שהיא הייתה יותר הרמטית, אבל יש עדיין רמה של אכיפה מסוימת.

אודי קלינר: זה פעם ראשונה.

אודי קלינר: פעם שנייה, פה אתה נותן לאנשים אישור חוקי לצאת.

אודי קלינר: לא תוכל באמת לדעת אם בדרך הוא לא עבר בעוד מקום, השהה את עצמו.

אודי קלינר: יש רמה של אמון ויש בסוף את המציאות.

אודי קלינר: במציאות אנחנו יודעים שלא כולם מקפידים על זה.

אודי קלינר: וככל שאני פותח יותר את האפשרויות להסתובב, בטח באופן חוקי, אני לא תמים לחשוב שלא יהיו אנשים שינצלו את זה.

אודי קלינר: ופה מדובר בחולה מאומת שמסתובב ומסכן את הסביבה.

אודי קלינר: לא יודע, בראייה שלנו זה לא משהו שאנחנו יכולים לקבל.

עפר שלח: ברור.

עפר שלח: עכשיו, האם אתם תוציאו הנחיות, עם דיבור עם ועדת הבחירות המרכזית, שבסופו של דבר אומרות מה כן ומה לא הן לגבי חולים מאומתים והן לגבי אנשים בבידוד?

אודי קלינר: חד משמעית כן.

אודי קלינר: כמו שהם קיבלו מאיתנו במרץ האחרון, וכמו שקיבלו מאיתנו בתל מונד, כמובן שגם במקרה הזה אנחנו ניתן את ההנחיות.

אודי קלינר: זה יותר מורכב מזה, כי יש גם הרבה תת-קבוצות – אם מישהו מפתח חום או לא מפתח חום וכו', זה עסק באמת די מורכב.

אודי קלינר: אבל כן נתנו מענה, וכמובן שגם ניתן מענה מקצועי לכל השאלות.

עפר שלח: עכשיו שאלה קשה ואולי תיאורטית: האם יש מבחינתכם, אפרופו גם דברים שנאמרו פה, איזה סוג של קו אדום, שאם התחלואה תגיע לרמה מסוימת, אתם תגידו: אם אנחנו מחברים את מספרי החולים והמבודדים האלה עם ההנחיות שלנו, נראה לנו שפשוט אי-אפשר לקיים את הבחירות?

אודי קלינר: איך אתה רוצה שאני אענה על זה?

עפר שלח: לא יודע.

עפר שלח: כמיטב יכולתך.

אודי קלינר: אני לא מחליט אם לקיים או לא לקיים בחירות.

אודי קלינר: אני יודע להגיד מהבחינה המקצועית מה הקווים האדומים שלי.

אודי קלינר: כמו שכל הארגונים בארץ מצאו את האדפטציה הנכונה לאירוע הזה, אם זה חינוך, אם זה מסחר, אם זה לא משנה מה, אני חושב שגם הארגון הזה צריך לדעת להתאים את עצמו לפנדמיה.

אודי קלינר: זה לא משהו שהגיע מהיום להיום, זה לא כמו במרץ שנה שעברה, שהיו את הבחירות באמת בהפתעה והטווח היה קצר.

אודי קלינר: זה כבר משהו שנמצא על השולחן הרבה זמן, אני חושב שהגיע הזמן לבצע את האדפטציות המתאימות.

אודי קלינר: יש פה הרבה אפשרויות, כבר מניתי את חלקן, אני בטוח שיש עוד רעיונות איך לבצע את זה באופן בטוח.

אודי קלינר: חזקה על הוועדה שהיא תמצא את הפתרון.

עפר שלח: ברור.

עפר שלח: תודה רבה.

עפר שלח: אורלי, בבקשה.

אורלי עדס: אני, ברשותך, אתייחס למספר דברים.

אורלי עדס: לעניין ההצעות להצבעה בבית, בדואר, באינטרנט – מי שקובע את הסדרי ההצבעה וכיצד היא תתבצע – אחד, את ההסדרים קובע יושב-ראש הוועדה, קובעת הוועדה, וכל המודלים להצבעה נקבעים בחקיקה.

אורלי עדס: דובר על כך שכפי הנראה זה לא הזמן למהפכות במודל של ההצבעה עצמו.

אורלי עדס: אז לכן הפתרון הזה הוא לא ריאלי, וד"ר קלינר יודע את זה, זה דובר גם אגב הבחירות בתל מונד.

אורלי עדס: לעניין ההצעה להסיע עם מלווה כל בוחר – אני חושבת שכל בר-דעת מבין שזה לא ריאלי כשאנחנו מדברים על 15,000, 20,000, אולי 30,000 חולים, שאף אחד לא יודע גם היכן הם ממוקמים, אחד יכול להיות באחד השבטים הבדואיים בנגב באיזשהו מקום מרוחק, מאות מהם יכולים להיות בירושלים, מישהו ביישוב בגליל, הפיזור לא ידוע גם מראש.

אורלי עדס: זה בכלל לא ריאלי.

אורלי עדס: זה פתרון שפשוט הוא קל כנראה מבחינה בריאותית, אבל צריך לחשוב גם יישומית.

אורלי עדס: ויש לי שאלה לד"ר קלינר: ככל הידוע לי, אתם מאפשרים לאנשים חולים לצאת בשני מקרים: יציאה ללוויה ויציאה לטיפול רפואי.

אורלי עדס: מה ההבדל בהקשר הזה בהתייחסות שלכם לאנשים הללו והאמון שאתם נותנים בהם, שהם ייצאו מהבית ויחזרו?

אורלי עדס: כנראה שצריך לתת יותר קרדיט לציבור ולנהל יותר הסברה וכך זה יעבוד.

אורלי עדס: אבל להציע שוועדת הבחירות תפעיל מערך של הסעות ותסיע אנשים מהבית לקלפי זה לא ריאלי, כי תעלה השאלה: למה למשל אני לא מסיע את אותה גברת נחמדה שפונה אליי בכל מערכת בחירות במסנג'ר בפייסבוק, ושואלת אותי: אורלי יקרה, תגידי לי, אני מדור מקימי המדינה, מעולם לא פספסתי הצבעה.

אורלי עדס: אני היום בת 92, גרה בקומה גבוהה, אין לי מעלית, אני לא יכולה לצאת מהבית.

אורלי עדס: למה אתם לא דואגים או להביא לי קלפי לבית או לקחת אותי לקלפי?

אורלי עדס: אז למה מציעים שוועדת הבחירות תסיע את חולה הקורונה, שבמקרים רבים גם אין לו תסמינים וכו', ופיזית הוא יכול לצאת מהבית, לעומת למשל אדם שעבר טיפולים כימותרפיים והוא לא יכול לצאת מהבית, אדם שמצבו הבריאותי מאוד קשה, אדם מאוד קשיש כמו ההורים שלי?

אורלי עדס: אז למה שלא יסיעו אותם, ייקחו אותם מהבית, ילוו אותם לקלפי, יחזירו אותם?

אורלי עדס: צריך לעשות איזשהו קו גבול.

אורלי עדס: ברגע שייפרץ המחסום הזה, אני חושבת שגם הכנסת וגם ועדת הבחירות עצמה, נמצא את עצמנו בסחף של בקשות ופניות, בצדק, מאוכלוסיות רבות, לתת להן את אותו מענה, וזה לא ריאלי.

עפר שלח: ברור.

עפר שלח: ד"ר קלינר, אתה רוצה להגיב על הדברים?

אורלי עדס: רק עוד מילה אחת, חבר הכנסת שלח.

אורלי עדס: משרד הבריאות לא יכול להנחות את ועדת הבחירות, כי יש פה שני גופים, האחד מתמחה בבריאות הציבור והאחד מתמחה בהליכי בחירות ובביצוע בחירות.

אורלי עדס: ומשרד הבריאות לא יכול לתת הנחיות שהן לא ריאליות לביצוע.

אורלי עדס: לכן הוא יכול להשמיע את עמדתו המקצועית ולומר לנו מה נדרש, מה אפשרי, ולהיות כמובן עם פתיחות מחשבתית.

אורלי עדס: ואז מי שיקבל את ההסדרים זה יושב-ראש הוועדה, ועדת הבחירות, וכמובן מה שיידרש יגיע גם לחקיקה.

עפר שלח: ברור.

עפר שלח: ד"ר קלינר, אתה רוצה להעיר רק על הדברים שנאמרו?

עפר שלח: בבקשה.

אודי קלינר: כן, אני אשמח להתייחס בקצרה.

אודי קלינר: שאלת שאלה מצוינת על הלוויות לדוגמה.

אודי קלינר: אז כן, גם בהלוויות, מי שהולך להלוויה כחולה, הוא יוצא עם אמבולנס, הוא לא יוצא עצמאית.

אודי קלינר: אז תודה על השאלה הזאת, ואת רואה שאנחנו עקביים.

אורלי עדס: אבל הוא דואג לאמבולנס, לא דואגים לו.

אודי קלינר: לגבי שאר הפתרונות – זה נורא נחמד לשלול כל הצעה שאנחנו מביאים, אבל לא שמעתי הצעה אחרת.

אודי קלינר: צריך לדעת להתגמש גם בצד השני.

אודי קלינר: אפשר לתת הצבעה מאוחרת, אפשר לתת הצבעה מוקדמת, אפשר דואר, אפשר web, אפשר הצבעה בבית.

אודי קלינר: יש אין-ספור פתרונות, שאת כולם אתם שוללים.

אודי קלינר: יש עדיין מספיק זמן כדי לבחון כל אחד - - -

אורלי עדס: ראשית, לא ניהלתם איתנו שיח בכלל.

דין ליבנה: לא, ד"ר קלינר, סלח לי - - - החקיקה הראשית - - -

אודי קלינר: ישים או לא ישים – בהתחלה אמרתם גם בתל מונד שהאמבולנס הוא לא ישים, והתברר שזה כן ישים.

אורלי עדס: כי לחמישה מצביעים שלא הגיעו להצביע זה היה ישים.

אורלי עדס: היו חמישה חולים.

אודי קלינר: רגע, אני באמצע, אני אשמח לסיים את המשפט.

אודי קלינר: אמבולנס זה שם קוד לרכב ייעודי, זה לא חייב להיות אמבולנס פורמלי של מד"א.

אודי קלינר: זה רכב ייעודי ייעודי עם הפרדה בין הנהג לנוסע, שלוקח את הבן-אדם מהבית, מחזיר אותו לבית.

אודי קלינר: ובנושא האמון – כבר התייחסתי מקודם, זו לא רק שאלה של אמון, זה הרבה יותר מורכב מזה.

אודי קלינר: עד כאן.

עפר שלח: אוקיי.

עפר שלח: תודה.

עפר שלח: ביקשה להגיב גם עו"ד אסתי ורהפטיג מהלשכה המשפטית של משרד הבריאות.

עפר שלח: אז בקצרה אני מבקש ממנה, בבקשה.

אסתי ורהפטיג: שלום לוועדה.

אסתי ורהפטיג: אני רוצה רק להגיב בעניין של ההסדרים.

אסתי ורהפטיג: נאמר פה קודם שמשרד הבריאות לא יכולים להנחות את הוועדה, שזה בסמכות הוועדה.

אסתי ורהפטיג: אז אני רוצה רק להזכיר, שהיום ההסדר לעניין יציאת מבודדים וחולים קבוע בצו בידוד בית מכוח פקודת בריאות העם.

אסתי ורהפטיג: ולפי הצו הקיים, בבחירות האחרונות כן תוקנה האפשרות של מבודדים ללא תסמינים לצאת ולבחור.

אסתי ורהפטיג: לגבי חולים – אין את האפשרות הזאת כרגע.

אסתי ורהפטיג: כלומר, לפי המצב המשפטי הקיים חולים ומבודדים יכולים לצאת רק לפי מה שקבוע בצו.

אסתי ורהפטיג: חולים בכלל לא יכולים לצאת להצביע, ומבודדים יכולים ללא תסמינים לצאת.

אסתי ורהפטיג: אם רוצים לעשות תיקון של הדבר הזה, ויש לנו נכונות לעשות תיקון, כמו שהיה באמת בתל מונד, כן לאפשר גם לחולים ולמבודדים להצביע, אז כמובן שמשרד הבריאות יהיה מעורב בזה בקביעת כל הכללים שרלוונטיים ליציאה להצבעה.

אסתי ורהפטיג: והתיאור הזה שוועדת הבחירות המרכזית תקבע לבד גם את הכללים לעניין יציאת מבודדים וחולים הוא פשוט תיאור לא נכון של המצב.

עפר שלח: נראה לי שזה תקבע בסוף הכנסת, עם כל הכבוד לכולם.

עפר שלח: טוב, תודה רבה בשלב הזה.

עפר שלח: אני מבקש להעלות את מרכז השלטון המקומי, מירה סלומון, בבקשה.

עפר שלח: בוקר טוב, אם את יכולה להתייחס לנקודה שהעלתה פה מנכ"לית ועדת הבחירות המרכזית, והיא שביקשו מהרשויות המקומיות למפות מבני ציבור נוספים שיוכלו לשמש כקלפיות, מפני שברור שיהיה צריך לדלל את מספר המצביעים פר קלפי, ולכן שיהיו יותר קלפיות, ופשוט ההיענות מהצד של השלטון המקומי או של הרשויות המקומיות היא נמוכה.

מירה סלומון: אז נכון שמנכ"לית ועדת הבחירות המרכזית פנתה.

מירה סלומון: לאחרונה גם יצא מכתב משותף שלה יחד עם מנכ"ל מרכז השלטון המקומי, אני אשמח להעביר אותו לוועדה.

מירה סלומון: כשאני מדברת על לאחרונה אני מדברת מהשבוע האחרון.

מירה סלומון: בנוסף, אנחנו העלינו את זה בריכוז חדר המצב לרשויות המקומיות, את הפנייה הזאת, תוך בקשה שהדבר הזה ייעשה במלוא במהירות האפשרית.

מירה סלומון: במהלך השבוע הזה אני צופה שיהיה שינוי כלשהו, ואנחנו נשמח לדווח ולסייע כמיטב יכולתנו.

מירה סלומון: אנחנו רואים בזה מטרה חשובה.

מירה סלומון: אין דרך לבצע את ההליכים הנדרשים, את ההכנות הנדרשות, ככל שיהיה בהם צורך, באופן שהוא בטוח ובריא לציבור בלי לאתר מבנים מתאימים לדבר הזה.

מירה סלומון: אני חייבת לומר עוד מילה אחת.

מירה סלומון: לאחרונה הרשויות המקומיות נדרשו להפגין יצירתיות מאוד גדולה במציאת ובאיתור מקומות לחינוך, כמו שאדוני יודע.

מירה סלומון: וזאת כיוון שכיתות הלימוד, גם בלימוד המשולב, פוצלו לקפסולות, והדבר דרש בעצם מציאת מקומות נוספים לחינוך.

מירה סלומון: כך שנראה לנו שעל פניו העבודה לאיתור מקומות ציבוריים לקלפי תהיה יותר קלה, בשים לב לעבודה שנעשתה בתחום החינוך.

עפר שלח: מעולה.

עפר שלח: אז רק בוא נעשה אותה ויבוא לציון גואל.

עפר שלח: תודה רבה.

מירה סלומון: תודה לך.

עפר שלח: אני מבקש את רשות האוכלוסין, אלי לוי.

אלי לוי: בוקר טוב.

אלי לוי: רק בשביל הגילוי הנאות, אני רוצה לעדכן, שבנוסף לתפקידי ברשות האוכלוסין וההגירה אני גם עובד בתקופת בחירות בוועדת הבחירות המרכזית.

אלי לוי: אז אני מכיר גם את הנושא מהצד השני.

אורלי עדס: וזה האדם שיהיה ממונה על כל הפרויקט של הקלפיות.

עפר שלח: אז קודם כול תגיד שלום למנכ"לית שלך.

עפר שלח: עלתה פה נקודה ספציפית שנוגעת לנוסעים לחו"ל וכן הלאה, אם אתה יכול להשיב עליה, למרות שהיא לא בלב הדיון שלנו.

עפר שלח: וגם להגיד לנו איך אתם נערכים לבחירות בעוד שלושה חודשים.

אלי לוי: אני אתחיל מהחלק האחרון שלך.

אלי לוי: העבודה שלנו מול ועדת הבחירות בתקופת בחירות זה בעצם לייצר את פנקס הבוחרים.

אלי לוי: עשינו את זה בשנתיים האחרונות שלוש פעמים, ועשינו את זה בצורה טובה.

אלי לוי: כל סיוע שוועדת הבחירות הייתה צריכה מרשות האוכלוסין, אם ישירות דרכנו או באמצעות משרד הפנים, כי משרד הפנים אחראי על זה – ביצענו את זה ונתנו את השירות הטוב ביותר.

אלי לוי: לעניין ביקורת הגבולות – ככל שהם ירצו את המידע הזה, הבקשה תגיע לוועדה למסירת והיא תיבחן.

אלי לוי: אני לא יודע לתת תשובה, כי זה מינהל אחר, מינהל מעברי גבול ולא מינהל האוכלוסין.

אלי לוי: אבל כמי שעבד בוועדת הבחירות אני לא רואה איך זה יעזור, גם אם יתקבל קובץ ביקורת הגבולות.

אלי לוי: זה לא כמו קובץ הנפטרים שאנחנו כן מעבירים וכן יש מידע לגבי זה, כי לגבי יוצאים, העברנו קובץ עשרה ימים לפני, שבוע לפני, אבל בין לבין אותו אדם, אותו אזרח שיצא לחו"ל, יכול לחזור.

אלי לוי: ואנחנו רואים שיש תופעה של אנשים שכן חוזרים ביום הבחירות ומצביעים.

אלי לוי: אני חושב שאת הנושא הזה אפשר לבדוק רק בדיעבד.

אלי לוי: רק הייתי מוסיף הערה לגבי מה שחבר הכנסת קרעי הודיע שם, שאנחנו לא יודעים מי יוצא ונכנס מהארץ – אז זה לא בדיוק מדויק.

אלי לוי: אנחנו יודעים מי נכנס ויוצא מהארץ.

אלי לוי: מה עוד שחוק הדרכונים קובע שאזרח ישראלי צריך לצאת ולהיכנס עם מסמך נסיעה ישראלי.

אלי לוי: לכן רוב האזרחים נכנסים ויוצאים עם מסמכי נסיעה ישראלים.

אלי לוי: גם מי שיוצא עם מסמך נסיעה זר ומקבל מאיתנו אישור, אז מבחינתנו הוא נרשם כיוצא ישראלי, למרות שהוא קיבל אישור ביציאה בדרכון זר, וזה הדרך החוקית לעשות את זה.

אלי לוי: אם יש בודדים שיוצאים עם דרכון זר בלי ליידע אותנו, זה כמו שיש מקרים שיוצאים עם דרכון מזויף מבלי ליידע אותנו על מנת להתחמק מכל מיני דברים.

אלי לוי: אבל הרוב המכריע של האזרחים יוצאים עם מסמכי נסיעה ישראלים, ומי שלא מקבל אישור מיוחד מאיתנו לצאת עם מסמך זר.

אלי לוי: ולכן אני יכול להגיד שקובץ ביקורת הגבולות שלנו של הכניסות והיציאות הוא מדויק מאוד.

עפר שלח: כן, גם נראה לי שכמות האנשים שייכנסו וייצאו עם דרכון זר, ואז מישהו ישתמש במסמך ישראלי שלהם בשביל להצביע, זה לא בדיוק איזו תופעה במיליונים בבחירות.

עפר שלח: תודה.

עפר שלח: רומן, בבקשה.

רומן גרביץ: יש לי שאלה: בפנקס הבוחרים יש ישראלים שנמצאים בחו"ל.

רומן גרביץ: זה נכון?

רומן גרביץ: שמקום המגורים שלהם בחו"ל.

אלי לוי: בפנקס הבוחרים רשומים כל האזרחים הישראלים הפעילים.

רומן גרביץ: כן, אבל חלקם, מקום המגורים שלהם בחו"ל – זה נכון או לא?

רומן גרביץ: מי שעובר לארצות הברית ועובד שם נמצא עדיין בפנקס הבוחרים?

עפר שלח: לדעתי כן, הוא גם יכול להצביע.

אלי לוי: מי שגר ועובד שם עדיין בפנקס, אלא אם כן הוא הודיע שהוא חדל להיות תושב.

רומן גרביץ: לא, ברור.

רומן גרביץ: אבל אני מאמין שיש מעטים כאלה שמציגים את הנושא הזה.

אלי לוי: מי שיצא לטיול לשבוע,immigration לשנתיים - - -

רומן גרביץ: לא על זה מדובר.

עפר שלח: סליחה, אני מקווה שאני צודק, גם מי שגר 20 שנה בארצות הברית יכול לבוא לארץ ולהצביע, אם הוא אזרח ישראלי.

אורלי עדס: ויש כאלה שעושים את זה.

רומן גרביץ: כן.

רומן גרביץ: חד משמעית.

רומן גרביץ: על זה אין ויכוח.

רומן גרביץ: עכשיו, בארץ יש נוהל שלוש שבועות לפני הבחירות, מי שנפטר מורידים אותו מפנקס הבוחרים.

רומן גרביץ: איך אתם יודעים שבן אדם שנמצא בחו"ל באמת חי ויכול להצביע?

רומן גרביץ: מי עושה את הבדיקה הזאת?

רומן גרביץ: מי שנמצא חמש-שש שנים בחו"ל, איך מוודאים שהוא נמצא בפנקס הבוחרים?

עפר שלח: רומן, אורלי עדס תתייחס לזה, בסדר?

עפר שלח: בגלל הטכניקות בוא נפטור את אלי לוי מהעניין, אורלי עדס תתייחס תיכף לעניין.

עפר שלח: אני מבקש להעלות את משרד הפנים, מאיה שרון-כהן, סגנית מנהל אגף בחירות, נקודת הראות שלכם בבקשה.

מאיה שרון-כהן: אנחנו בדרך לבחירות חוזרות בתל מונד היום.

מאיה שרון-כהן: מנקודת הראות שלנו, בהקשר של היערכות לבחירות שמנהלת ועדת הבחירות המרכזית, אז אנחנו כמובן, משרד הפנים ורשות האוכלוסין, נותנים את כל התמיכה ואת כל התשתית הנחוצה, כל אותן סמכויות שר פנים, בשיתוף פעולה מלא, כידוע.

מאיה שרון-כהן: יש כמובן את הפיילוט שעשינו בתל מונד.

מאיה שרון-כהן: חשוב לציין, בדיוק כמו שאמרה מנכ"לית ועדת הבחירות, הנושא הזה הוא משהו שהוא רלוונטי, ויכול לקרות רק ברשות קטנה כמו תל מונד, ועם תחלואה נמוכה כמו שיש לנו כיום.

מאיה שרון-כהן: בקנה מידה ארצי או קנה מידה אפילו של רשות גדולה – זה מאוד מאוד בעייתי.

עפר שלח: נגיד כל נושא המיגון לעובדי ועדת קלפי, אם יהיו קלפיות בבתי אבות או אם יהיו קלפיות לחולים או סדרי ההצבעה לחולים, זה באחריותכם?

מאיה שרון-כהן: אנחנו מעבירים את הצעת מקומות הקלפי של השר לוועדה 80 יום לפני הבחירות לפי הלו"ז.

מאיה שרון-כהן: מאותו רגע בעצם ועדת הבחירות המרכזית מנהלת את היציאה לשטח, את הבדיקות המפורטות שעושים במקומות של הקלפיות, כל אותם דברים שציינה ופירטה אורלי, שיש כוונה לדלל את האוכלוסייה בקלפיות.

עפר שלח: ברור.

עפר שלח: לדלל את המספרים.

עפר שלח: אני מאוד מקווה שאין כוונה לדלל את האוכלוסייה בקלפיות.

מאיה שרון-כהן: לדלל את המספרים, כן.

עפר שלח: ואני כבר אומר לך: זה לא יעבור בחקיקה בכנסת, אם יש כוונה להעביר את זה.

עפר שלח: תודה רבה.

עפר שלח: אורלי, אם את רוצה להתייחס לנקודות עד עכשיו ואחר כך נדבר על כסף.

אורלי עדס: כן.

אורלי עדס: אז אני אתחיל מהסוף.

אורלי עדס: לעניין המיגון – אנחנו פחות או יותר יודעים, אנחנו כבר עשינו רשימות ציוד מיגון, אנחנו מתכוונים למגן את כל חברי ועדות הקלפי, בקלפיות היותר-מורכבות אז כמובן מיגון אחר.

אורלי עדס: אנחנו כבר מפתחים סוג של מחיצה מיוחדת, שתהיה הרבה יותר זולה הללו וגם פחות מקום תופסת, משהו פרקטי יותר.

אורלי עדס: אנחנו פועלים כבר בכיוון הזה.

אורלי עדס: לעניין הנושא של ביקורת הגבולות שעלה כאן – וחשוב לציין, גם העלה את זה חבר הכנסת הלוי, ולכן חשוב מאוד שהדברים ייאמרו ולא יוצגו כאן דברים אחרים – אנחנו בשנת 2016, נדמה לי שזה היה, פנינו לוועדת החוקה בשתי הצעות.

אורלי עדס: הצעה אחת הייתה לקבל מידע ממרשם האוכלוסין, שיכול לשמש את ועדת הבחירות לצורך ביצוע תפקידה.

אורלי עדס: בין היתר ביקשנו, כפי שציין אלי לוי, את המידע לגבי הנפטרים.

אורלי עדס: ומה שאנחנו עושים היום, מפאת המורכבות הלוגיסטית זה לא יכול להיערך בשלב יותר מאוחר, אנחנו מקבלים רשימות של הנפטרים בחלוקה לפי קלפיות, מפיצים את הרשימות הללו עם החומר של כל ועדת קלפי.

אורלי עדס: הרשימה נכונה לעשרה ימים לפני הבחירות.

אורלי עדס: אז נכון שהיא לא עד יום הבחירות, יש את הפער של עשרת הימים, אבל היא נותנת מענה רחב.

אורלי עדס: המזכיר מקבל את הרשימה הזו, הוא מונחה בבוקר כשהוא מגיע לקחת את הרשימה, לקחת את פנקס הבוחרים של הקלפי, לסמן לצד השמות של אותם אנשים סימון, ולהקפיד בתשומת לב יתרה לזיהוי שלו, לתשאול שלו.

אורלי עדס: אם עולה חשד שיש כאן מישהו שהוא נפטר ומגיע, הוא מונחה לפנות לשוטר שנמצא בריכוז, הוא מונחה כיצד לפעול.

אורלי עדס: אותה כוונה הייתה לנו לגבי ישראלים ששוהים בחו"ל.

אורלי עדס: ביקשנו מרשות האוכלוסין את אותו מידע.

אורלי עדס: רצינו לצרף רשימה נוספת של עד עשרה ימים של כל מי שיצא לחו"ל בחמש השנים שלפני, בזמנו זה היה משנת 2009 לדעתי.

אורלי עדס: אני מצטטת את הדברים שאמרה נציגת הלשכה המשפטית של רשות האוכלוסין בדיון של ועדת החוקה.

אורלי עדס: היא אמרה שכיוון שלא מדובר על מידע שמנוהל על פי חוק, ייתכנו עיכובים בעדכונו, ולא תמיד המידע מעודכן.

אורלי עדס: למעשה מה שהיא אמרה, שהמידע לפעמים מתעדכן רטרואקטיבית בחלק מהמקרים, בחלק הוא לא מתעדכן.

אורלי עדס: ומה שהיא החליטה ועדת החוקה, שאם המרשם הוא לא כזה אמין ולא נותן מענה, אז אי-אפשר להסתמך עליו.

דין ליבנה: ולמנוע מאנשים את הזכות להצביע אם רשום שהם בחו"ל ולא חזרו.

אורלי עדס: ואי-אפשר לשלול את זכות ההצבעה.

אורלי עדס: בדיוק.

עפר שלח: ברור.

עפר שלח: ולכן הנקודה שהועלתה פה לא תהיה.

עפר שלח: לא יהיה מצב ששמים אחד על השני את נתוני הכניסה והיציאה.

אורלי עדס: לצערנו.

אורלי עדס: אם יהיה מענה לזה נשמח.

אורלי עדס: עוד משהו חשוב, וזו הזדמנות, שוב אני מנצלת היום את הבמה עד הסוף.

אורלי עדס: העלינו גם לפני מספר שנים הצעת חוק אגב מה שהעלה רומן לגבי המעטפות הכפולות.

אורלי עדס: אחת הסוגיות המשמעותיות שנצטרך להתמודד איתן היא אופן הניהול של המבצעים ההמוניים בבחירות.

אורלי עדס: יש לנו אין-ספור מבצעים, שהם המוניים מבחינת כמויות האנשים שלוקחים בהם חלק.

אורלי עדס: השטחים הם קטנים, כמות האנשים היא עצומה.

אורלי עדס: דוגמה אחת מני רבות, אבל היא גולת הכותרת – מבצע ספירת קולות המצביעים במעטפות כפולות.

אורלי עדס: 3,500 איש נוטלים חלק במבצע הזה.

אורלי עדס: ברור שזה עונה על תנאי תו הסגול.

אורלי עדס: הקשה יותר והחמור יותר, שהוא תחום נורא בזמן, כי ועדת הבחירות צריכה לתת את התוצאות תוך שמונה ימים מיום הבחירות, תוך כדי לבצע המבצע, וגם לעשות את מבצע טוהר הבחירות ולבדוק את התוצאות.

עפר שלח: אז באמת, התכוונתי להגיע לזה יותר מאוחר, נגיע לזה עכשיו.

עפר שלח: אם את יכולה להתייחס לסוגיית ספירת הקולות, בהינתן גם שיהיו הרבה יותר מעטפות כפולות, כל מיני פטנטים שאנחנו נדרשים להם בקורונה.

עפר שלח: ומצד שני, דרישות תו סגול גם בבניין הזה.

אורלי עדס: נכון.

אורלי עדס: אז לעניין הצעת החוק, רק חשוב, אנחנו נשמח מאוד אם היא תתחדש, הצעת חוק שגיבשנו בזמנו, והייתה אחרי ועדה שמיניתי יחד עם נציגים של משרד הפנים, הציעה כמו שיש לך אפשרות אם אתה עובר דירה לתת כתובת נוספת לצורכי דואר, לתת כתובת נוספות, שלישית, לצורכי בחירות עד למועד מסוים.

אורלי עדס: נניח שאני סטודנטית, אני לומדת בבאר שבע, אני גרה בבאר שבע בפועל, אבל הכתובת שלי רשומה בחיפה אצל ההורים, אז יכולתי לפי ההצעה להודיע עד יום מסוים, שאני לצורך הבחירות אהיה ביום הבחירות בכתובת בבאר שבע.

אורלי עדס: לצערי זה לא מתקדם.

עפר שלח: זה סופר חשוב בקורונה, כי זה גם אנשים - - -

אורלי עדס: נכון.

אורלי עדס: זה יחסוך את המעטפות הכפולות גם.

עפר שלח: לא רק מעטפות כפולות, זה גם יחסוך אנשים שנוסעים בתחבורה ציבורית מבאר שבע לחיפה בשביל להצביע.

מאיר כהן: חד משמעית.

אורלי עדס: נכון.

אורלי עדס: לכן היה לי חשוב להעלות את זה.

אורלי עדס: וזה לצערי עבר קריאה ראשונה בוועדת החוקה, נעצר בוועדת שרים לחקיקה ולא התקדם.

עפר שלח: לא בכנסת הנוכחית?

אורלי עדס: לא, זה היה לפני ארבע שנים.

עפר שלח: אולי צריך להחיל על זה עכשיו דין רציפות?

אורלי עדס: אי-אפשר כבר.

רומן גרביץ: לא, אין דין רציפות.

עפר שלח: זאת אומרת, צריך להתחיל את זה מהתחלה?

רומן גרביץ: כן.

אורלי עדס: עוד פעם, במקבץ הדברים שהיה רצוי לאסוף עוד דבר ועוד דבר, זה דבר נוסף שיפחית את מספר המעטפות הכפולות, כמו שאמרת, את הניוד.

אורלי עדס: עכשיו, לעניין מבצע הספירה.

אורלי עדס: כמו שאמרתי, הוא לא יכול להתקיים במתכונת הנוכחית.

אורלי עדס: השטחים בכנסת גם ככה היו צפופים וקטנים כבר בעבר, כבר ניתנו לנו פחות חדרים, כולל החדר הספציפי הזה, כבר לא קיבלנו אותו פעם קודמת.

עפר שלח: שלא תקבלו אותו, אני כבר מודיע לך.

עפר שלח: לא יודע למה, אבל לא תקבלו.

אורלי עדס: לא מהסיבה שהיושב-ראש לא רצה, אבל לא משנה.

אורלי עדס: כבר נאמר לי על ידי מנכ"ל הכנסת, שלא נקבל את כל הוועדות, כי הן פעילות, להבדיל מבחירות קודמות.

אורלי עדס: יש בעיה עצומה של שטחים.

אורלי עדס: לטעמו הוא ייתן לנו את כל החניות וכו'.

אורלי עדס: יש לנו קושי מבחינה ראשונית שערכנו לקיים פה את המבצע כרגע בתנאי השטח הנוכחיים ולהתחיל לפזר אוהלים בכל מיני חניונים פה, בחניון 24, בחניון המשמר, במגרש הכדורסל, זה מבצע ללא כל שליטה, זה פיזור שלא ניתן יהיה להשתלט.

עפר שלח: אז מה?

אורלי עדס: הכוחות של משמר הכנסת הם גם מוגבלים, ואי-אפשר להכניס כאן כוח אבטחה נוסף.

אורלי עדס: אז אנחנו בוחנים גם את האפשרות לצאת כנראה מהכנסת לצורך המבצע, כי צריך שטחים עצומים, לרווח את כמות האנשים, כי המגבלה הגדולה היא החוק שתוחם את הזמן.

אורלי עדס: זה לא שאני יכולה לפרוס את המבצע הזה עכשיו ל-15 יום.

אורלי עדס: רצינו במקור לבקש הארכת לוחות זמנים רק לצורך הספירה, שבמקום שמונה ימים יהיה 14 ימים לאישור התוצאות.

אורלי עדס: אנחנו חושבים שזה אולי היה נכון.

אורלי עדס: אבל מצד אחד, מדובר בחקיקה בחוק יסוד, שזה הרבה יותר מורכב, יכול להיות שאסור לנגוע בזה.

אורלי עדס: ומצד שני, שוב, כמו שאמרנו, אנחנו לא רוצים להיכנס לוויכוח הפוליטי כאן – יותר ימים, פחות ימים – אז אנחנו נישאר ב-90 הימים.

אורלי עדס: ואנחנו בוחנים, אנחנו מפתחים עכשיו סוג של מחיצות כאלה כמו מבוך, כדי לעשות קפסולות באולמות, ליצור קפסולות של עובדים, שוועדות הספירה יהיו בקפסולות.

אורלי עדס: אנחנו נרווח.

עפר שלח: אבל את אומרת שלהערכתך אתם תצטרכו לצאת מבניין הכנסת?

אורלי עדס: יכול להיות.

עפר שלח: יש יכולת לאבטח פיזית, סייברית וכן הלאה מקום כזה?

אורלי עדס: אז שוב, זה כרוך בהתקנת תשתיות מחשוב, זה כרוך באבטחה פיזית, במערך עצום.

אורלי עדס: יהיה לכל דבר משמעויות, כולל ביצועיות מבחינת הביצוע, כי בסוף בסוף אנחנו, הצוות הקבוע, הוא הכוח המניע של הבחירות.

אורלי עדס: למרות שיש לנו 1,000 עובדים בתקופת בחירות, אבל מי שמניע ומעורב בכל התהליכים זה הצוות הקבוע שהוא מצומצם.

אורלי עדס: וגם אנחנו, עם כל הרצון והיכולות שהוכחנו, בסוף בסוף אנחנו נצטרך להתכנס.

אורלי עדס: אבל כן, יהיה לזה משמעויות.

אורלי עדס: אבל שוב, זה אחד הדברים שאנחנו בוחנים וזה יובא לנשיאות.

אורלי עדס: אותו דבר בוועדות האזוריות.

אורלי עדס: יש לנו 19 ועדות אזוריות, שבמוצאי יום הבחירות קולטות את חומר הבחירות.

אורלי עדס: יש ועדות גדולות, יש קטנות.

אורלי עדס: לחלקן יש 770 קלפיות, 800, 400.

אורלי עדס: המשמעות היא שבמוצאי יום הבחירות מתקיים שם מבצע המוני, מאות אנשים, לפעמים אלפים.

אורלי עדס: ושוב, צריך יהיה לתת את המענה במבוכים, שטחים יותר גדולים.

אורלי עדס: שטחים יותר גדולים – לא תמיד אפשר למצוא שטח זמין פנוי עכשיו בדיוק לפי הדרישות.

אורלי עדס: עלויות.

אורלי עדס: אז אנחנו את כל זה בוחנים.

עפר שלח: אבל זו אמירה חשובה, שלטעמכם בראייה ראשונית יהיה קשה לבצע את מבצע הספירה בכנסת בלבד.

אורלי עדס: כן.

אורלי עדס: בלוחות הזמנים הקיימים.

עפר שלח: ברור.

אורלי עדס: שאגב, הם אפילו הולכים להצטמצם כנראה, כי לפי המועד של הבחירות, אם הן יהיו ב-23 במרץ.

עפר שלח: לפני פסח.

אורלי עדס: אז למעשה הספירה מתקיימת ואישור התוצאות יהיה בחול המועד פסח.

אורלי עדס: המשמעות היא שיורדים לנו ימי ביצוע, כי יהיה את ערב החג והחג.

אורלי עדס: אנחנו מניחים מניסיוננו שאנשים לא יסכימו לבוא לעבוד במבצע הזה בחול המועד.

אורלי עדס: ולכן אחד הדברים שאנחנו בוחנים עכשיו בימים האחרונים, שאלוהים באמת יעזור, זה איך לקצר עוד יותר את המבצע.

עפר שלח: או שאלוהים יתגלם בדמותה של ועדת הכנסת ויעשו את זה בתאריך יותר מוקדם, שישים עליכם עול לפני, אבל ייתן זמן לספור בלי להגיע לפסח.

אורלי עדס: אז אחת האפשרויות שאנחנו בודקים, כדי אולי להקדים חלק מהפעולות – חלק ניכר מהמעטפות הכפולות זה החיילים.

אורלי עדס: אז חשבנו, ואנחנו בהתדיינות מול צה"ל, קיימנו המון מפגשים עם גורמים חיצוניים רלוונטיים, לאפשרות שאולי – שוב, הכול במסגרת אולי, כי הכול אחרי שנבחן את כל המפה ונציב את כל הדברים, ונראה איפה אנחנו יכולים כן למקד את הכוחות ואת האמצעים והמשאבים – לקיים את יום ההצבעה בצה"ל פעמיים, שבוע לפני, ולעודד את ההצבעה בשבוע שלפני, ואת היתר ביום הבחירות.

קריאה: זה כבר מבוצע אבל?

דין ליבנה: שלושה ימים.

אורלי עדס: בצה"ל זה מתחיל במוצאי שבת, היה והבחירות הן ביום שלישי.

אורלי עדס: ושוב, זה מורכב, כי זה כאילו ביצוע עוד מיני יום בחירות אחד.

אורלי עדס: אבל המשמעות של זה תהיה שכמות ניכרת מהמעטפות הכפולות, נוכל לבצע את תהליכי הבדיקות שלהן – הרי אנחנו עושים כל מיני בדיקות כדי לבצע הצלבה ולעלות על כל מי שניסה להצביע פעמיים.

עפר שלח: את ההצלבה את יכולה לעשות ממילא רק אחרי יום הבחירות?

אורלי עדס: את הספירה – וגם את ההצלבה, נכון.

עפר שלח: כדי לוודא שאני לא הצבעתי לפני שבוע בצבא והיום מצביע בבית - - -

אורלי עדס: נכון.

אורלי עדס: אבל יש הרבה פעולות מקדימות שמתבצעות לפני ההצלבה.

אורלי עדס: אז ככל שנוכל לחסוך אותן, אז זה יצמצם קצת גם את הכמויות.

אורלי עדס: נוכל להביא את אותם כמות אנשים או יותר לפחות - - -

עפר שלח: תוכלו גם ליצור מצב שאם הצבעתי בצבא, אני בשבוע אמחק בקלפי אצלי בבית, ואז אם אני ארצה להצביע בבית אתם יודעים שכבר הצבעתי?

אורלי עדס: זה יותר מורכב, כי הפנקסים, ההדפסה שלהם – שוב, צריך לזכור שבבחירות, כל דבר זה בכמויות אדירות, זה לא עשרה פנקסים, 20, זה יהיה כנראה בסביבות 13,000–14,000 קלפיות סך הכול.

אורלי עדס: אז הדפסה כזו, ומדפיסים את זה לא בסט אחד אלא יותר, היא לוקחת זמן.

אורלי עדס: וכשאנחנו מדברים על חיילים זה בפיזור בעצם על כל הקלפיות, זה לא ממוקד.

אורלי עדס: אז נראה.

אורלי עדס: אבל שוב, זה גם מתקשר לדברים שאמר חבר הכנסת הלוי, וחשוב שהם ייאמרו: אנחנו נלחמים על כל קול, ואנחנו עושים הליכי בדיקה כל כך מדוקדקים.

אורלי עדס: ולכן, כפי שהוא אמר, נפסלו מאות מעטפות.

אורלי עדס: כל אזרח צריך לדעת, שאם הוא מנסה להצביע פעמיים, אנחנו מאתרים את המעטפה הזו כאן, אנחנו לא יכולים לפסול את המעטפה שהוא הצביע בקלפי הרגילה, אבל הקלפי השנייה והשלישית אם הייתה, שהוא ניסה להצביע בקלפי מיוחדת, נפסלת, היא לא נספרת, וזה התהליכים שאנחנו עושים.

עפר שלח: ברור.

רומן גרביץ: שנייה, אני רוצה בכל זאת לחדד.

רומן גרביץ: אני חושב שאנחנו קצת לוקחים את זה בקלות דעת.

רומן גרביץ: שיהיה ברור, בפנקס הבוחרים יש, לפי הערכה שלי, בין 600 ל-700 ישראלים שנמצאים בחו"ל, שאנחנו לא יודעים מי מהם יכול להצביע ומי לא, ואין בדיקה כזאת.

רומן גרביץ: זה נכון, בארץ פתרו את הבעיה בצורה פנטסטית – אין בעיה, אנחנו לא יודעים מה קורה בחו"ל, ואנחנו לא מודעים כמה אנשים שהם כבר לא בחיים אבל כן עדיין רשומים בפנקס הבוחרים.

רומן גרביץ: וזה מספרים גדולים מאוד.

עפר שלח: אגב, אם זה בימי קורונה, גם יכולה להיות בעיה אחרת.

עפר שלח: טסים בעיקר נגיד מארצות הברית.

עפר שלח: בהנחה שארצות הברית, אני לא יודע מה מצב החיסונים יהיה שם, אבל תהיה מדינה אדומה, והיא אחת המדינות הכי אדומות בעולם בזמן שאנחנו מדברים, מה אתה עושה עם כמויות גדולות של אנשים שמגיעים בטיסה מארצות הברית ליום הבחירות?

עפר שלח: שאלה לא פשוטה גם כן.

רומן גרביץ: כן, זה בידוד.

רומן גרביץ: אבל עדיין אני חושב שמשרד הפנים צריך לעשות מבצע, כי זה מספרים גדולים מאוד, שיהיה ברור, שאם אני לוקח אפילו 5% מהמספרים האלה זה מספרים מאוד גדולים.

דין ליבנה: רק צריך לציין שהבעיה היא לא בעיה רק של הבחירות.

דין ליבנה: אותם אנשים שחלילה נפטרים בחו"ל ולא רשומים, אם הם זכאים למשל לקצבת זקנה בישראל, הם ממשיכים לקבל קצבאות.

דין ליבנה: אף אחד לא יודע אם פלוני נפטר באוסטרליה, ואין שום קשר בין מרשמי הנפטרים.

דין ליבנה: לא יהיה קשר כזה בבחירות הקרובות, אבל אני גם לא רואה קשר כזה - - -

עפר שלח: התכנסנו לצורכי בחירות, זה ברור.

רומן גרביץ: כן, זו בעיית הבחירות.

עפר שלח: לפני שנפנה למשרד האוצר ונשאל אם יש כסף לכל זה, אני נותן את זכות ההערה ליושב-ראש הוועדה לשעבר, עו"ד מלי פולישוק בלוך, התנועה לטוהר המידות, בבקשה.

מלי פולישוק בלוך: תודה רבה.

מלי פולישוק בלוך: אחת המילים שלא שמעתי פה היום זה את המילה שקיפות.

מלי פולישוק בלוך: ואם אנחנו רוצים טוהר בחירות ככל האפשר יותר, אז אנחנו צריכים שקיפות כמה שיותר.

מלי פולישוק בלוך: אנחנו, גם בתנועה שלנו טוהר המידות, וביחד עם מטה של אזרחים טובים לטוהר הבחירות, עבדנו קשה מאוד בשנה עם שלוש מערכות הבחירות, כדי לקדם יותר מפקחים, יותר פיקוח, גם על תהליך יום הבחירות, אבל גם על העברת הקלפיות, ובעיקר בספירה.

מלי פולישוק בלוך: כבר נאמר פה על אולמות שצריך כדי להשגיח, לא שמעתי את המילה מצלמות.

מלי פולישוק בלוך: אני חושבת שצריך לעבור למצלמות און-ליין, שגם כולנו, גם בבית, נוכל לראות את תהליך הספירה.

מלי פולישוק בלוך: לא צריך לפחד מזה, זה דבר שצריך להיות שקוף וברור לכולם.

מלי פולישוק בלוך: זה יחסוך אנשים, יחסוך צפיפות, ובצל הקורונה זה דבר חיוני.

מלי פולישוק בלוך: אנחנו ממש מפחדים שבגלל הקורונה, בגלל המגבלות, הראשונים שיוסרו מהמערכת זה אותם מפקחים, זה אותם אזרחים שיכולים לשקף ולבדוק שהכול מתנהל כמו שצריך.

מלי פולישוק בלוך: אז אני חושבת בכלל, דיברתם על זה: פחות פוליטיקה, פחות מפלגתיות, ויותר לתת גם לאזרחים, תנועות אזרחיות, שהן לא מעורבות, לא מפלגתית ולא פוליטית, אבל לתת להן יותר דריסת רגל או השפעה על המערכת הזאת.

מלי פולישוק בלוך: עשו לנו את כל מה שאפשר, את כל הקשיים שאפשר.

מלי פולישוק בלוך: אנחנו דרשנו פרוטוקולים, שקיפות של פרוטוקולים, להיות יותר נוכחים שמה – עשו הכול שלא נהיה.

מלי פולישוק בלוך: אבל היו הישגים, ואני מברכת על כל ההישגים שכן נעשו, ובאמת הייתה היענות לחלק מהדברים.

מלי פולישוק בלוך: עכשיו, אנא תדאגו שכל ההישגים האלה לא ירדו לטמיון.

מלי פולישוק בלוך: שקיפות, שקיפות, שקיפות זה המבחן הכי טוב נגד זיופים.

מלי פולישוק בלוך: תודה רבה.

עפר שלח: תודה רבה.

עפר שלח: לפני שאני אעבור לאוצר, יש הצעה שעלתה פה, קיבלתי אותה בפתק מהצוות שלי.

עפר שלח: אם אכן התבצע, והגיע הזמן שסוף סוף יתבצע, הוועדה הזאת עסקה בזה לא מעט, מבצע של בדיקות סרולוגיות, ויהיה לנו פנקס של אנשים, שהם לצורך העניין בעלי תעודת מחלים.

אורלי עדס: זה אחד הדברים שאנחנו רוצים לשאול את משרד הבריאות:

אורלי עדס: האם מי שמחזיק תעודת מחלים, אם נעדיף אנשים כאלה זו העדפה רלוונטית כדי להעסיק אותם בוועדות קלפי?

אורלי עדס: זו אחת הסוגיות שאנחנו רוצים להעלות.

אורלי עדס: אבל שוב, זו צריכה להיות העדפה רלוונטית, כדי שנוכל להפר באיזשהו מקום את השוויון בהעסקה ולתת להם את ההעדפה הזו.

אורלי עדס: אבל אנחנו צריכים את התשובות הללו.

עפר שלח: עוד סיבה לעשות את המבצע הזה, שלא נעשה, למרות שהבדיקות הגיעו כבר לפני - - -

אורלי עדס: אגב, אחת המחשבות שלנו הייתה דווקא בכיוון הזה – לנצל את זה, כמו שעשו בסלובניה, נדמה לי, לעשות ביום הבחירות בדיקות לכל האזרחים, או לפחות לחלק ניכר.

אורלי עדס: אם אפשר היה לעשות את זה בד בבד, אז אולי היינו משיגים שני דברים יחד שהיו צריכים להיעשות מזמן.

עפר שלח: איכשהו אני לא רואה בן אדם מצביע עם המטוש הזה באף.

אורלי עדס: נעשה לו את אחרי שהוא הצביע ובדק מה הוא רוצה, ולא בהשפעה של - - -

עפר שלח: משרד האוצר, טל ישראלי, רפרנטית פנים אגף תקציבים.

קריאה: זו מעיין ספיבק במקומו, ראש אגף תקציבים.

דין ליבנה: היא לא ראש אגף תקציבים, היא רכזת באגף תקציבים.

עפר שלח: אם אתה יודע מי זה ראש אגף תקציבים, אנא תודיע לוועדה, נשמח לדעת.

עפר שלח: מעיין, בוקר טוב.

עפר שלח: כל זה כמובן עולה כסף.

עפר שלח: את יכולה לתת לנו בתקציב שלכם, כמה עולה, לצורך העניין, תקציב ועדת הבחירות המרכזית, ואיזה רזרבה אתם רואים להתאמות קורונה?

מעיין ספיבק: קודם כול אני רכזת פנים ושלטון מקומי באגף תקציבים.

מעיין ספיבק: ממלא מקום הממונה על התקציבים הוא יוגב גרדוס.

מעיין ספיבק: בנושא בחינת העלות או מתן אומדן, אין כרגע אפשרות לתת אומדן.

מעיין ספיבק: כמו שאמרה מנכ"לית ועדת הבחירות אורלי עדס, כרגע יש כמה חלופות שנבחנות.

מעיין ספיבק: ולכן אין לי אפשרות לתת לזה הערכה.

מעיין ספיבק: אני כן אגיד שאנחנו מבינים שהצבעה תחת מגבלות הקורונה תהיה עם עלות תקציבית גבוהה יותר, אבל יש לבחון מהי החלופה בעלת העלות הנמוכה ביותר, שנותנת מענה מיטבי לצרכים החדשים.

מעיין ספיבק: כן צריך לקחת פה בחשבון שיקולים תקציביים, וכמובן תוך שמירה על הבריאות של הציבור ושמירה על עקרונות הדמוקרטיה בעיתות בחירות.

מעיין ספיבק: לכן צריך לבחון כמה חלופות, ולבחור חלופה שהיא פיזיבילית מבחינה לוגיסטית ומבחינות נוספות, זה גם אתגר לא פשוט, תוך לקיחה בחשבון של המשמעויות הכלכליות, ספציפית הצבעת אוכלוסיות בסיכון והצבעת אוכלוסיות מבודדות בעלות תסמינים.

מעיין ספיבק: אני אגיד שכמו שהיה פיילוט קטן בתל מונד לקראת הבחירות, גם לנו היה פיילוט קטן בעבודה לקראת הבחירות.

מעיין ספיבק: עבדנו בשיתוף משרד הבריאות, משרד המשפטים, אנחנו ומשרד הפנים שהיה רלוונטי, תוך התייעצות גם עם הרשות המקומית, בחנו חלופות, ובחרנו את החלופה האפשרית ליישום.

מעיין ספיבק: כמובן שאי-אפשר לקחת מודל נקודתי ברשות מקומית אחת וליישם אותו כמו שהוא בבחירות הכלליות, אבל - - - משותפת באותו המודל יחד עם ועדת הבחירות הכלליות.

עפר שלח: מאה אחוז.

עפר שלח: תודה רבה.

עפר שלח: אורלי, הערות אחרונות.

אורלי עדס: לעניין התקציב – אז צריך לזכור שבבחירות, לא קשור עכשיו לבחירות בצל קורונה, בחירות בכלל, המרכיבים של חוסר הוודאות הם הרבה יותר גדולים מהמרכיבים הוודאיים, כי יש הרבה דברים שאנחנו לא יודעים מראש.

אורלי עדס: ולכן התקציב שלנו גם לוקח המון שולי ביטחון, שבסופו של דבר בדיוק בשלוש מערכות הבחירות האחרונות הוכיחו את עצמם שזה נכון היה, כי אחרת לא יכולנו לעשות את כל הדברים שעשינו תוך כדי תנועה, כמו פרויקט המפקחים שציינה הגב' פולישוק, שיחזור על עצמו והוא יהיה.

אורלי עדס: עדיין אנחנו לא יודעים מה המתכונת המדויקת שלו תהיה הפעם, כי זה מובא לנשיאות הוועדה, אבל אנחנו נמשיך בפרויקט הזה, זה היה פרויקט מעולה מבחינתנו, שהשיג הישגים גדולים והיה נכון.

אורלי עדס: הפקות הלקחים שאנחנו מבצעים תוך כדי תנועה, כל מיני דברים שהיינו צריכים לעשות, אם לא היו שולי ביטחון לא היו קורים.

אורלי עדס: על אחת כמה וכמה חוסר הוודאות בקורונה: כמה קלפיות מבודדים?

אורלי עדס: איזה אמצעים?

אורלי עדס: כמה קלפיות חולים?

אורלי עדס: עלות של כל דבר.

אורלי עדס: אין לנו מושג כרגע.

אורלי עדס: אנחנו בודקים את הדברים, אבל לא לכל דבר יש תשובה.

אורלי עדס: ואני חייבת להדגיש, אנחנו כבר מבינים שלא תמיד, ואני אומרת את זה גם למשרד מבקר המדינה, לא תמיד ניתן יהיה להעדיף את החלופה הזולה יותר, כי יכול להיות שזה גם לא נכון.

אורלי עדס: כמו שאמרתי, לא יהיה פתרון קסם, הפתרון יהיה רק במקבץ של דברים.

אורלי עדס: למשל עוד קלפיות זה המון כסף.

אורלי עדס: העלות של קלפי, לא לתפוס אותי במילה, אבל אם היא רק עם מזכיר אחד, היא למעלה מ-16,000 שקל לדעתי.

אורלי עדס: אם היא עם שני מזכירים, אז זה מגיע ליותר.

אורלי עדס: עכשיו, ככל שאנחנו מוסיפים אמצעים, ועכשיו שנוסיף את אמצעי המיגון, זה מוסיף לעלות הקלפי.

אורלי עדס: ביטוחים נוספים, מחיצות וכו', זה יהיה עלויות נוספות.

אורלי עדס: אבל זה כנראה יהיה המחיר, כי לבריאות הציבור יש מחיר.

אורלי עדס: ואני חושבת שכולנו נהיה מוכנים לשלם אותו, כדי ש-14 יום אחרי הבחירות לא תהיה סיטואציה – זו השאיפה שלי בעצם שנגיע – שלא יהיה מצב שבו 14 יום אחרי הבחירות הגרף יעלה ויטוס כלפי מעלה, אלא נהפוך הוא, שניווכח שוואלה, כל מה שעשינו עבד.

אורלי עדס: ויהיה לזה משמעויות כספיות גדולות מאוד כנראה.

עפר שלח: אני אוסיף למה שאת אומרת:

עפר שלח: עלות לא פחות גדולה ואולי יותר גדולה יש לחוסר אמון בתוצאות הבחירות ולערעור התהליך הדמוקרטי.

עפר שלח: ולכן הבית הזה – אני מניח, אני לא יכול לדבר בשם 120 חבריו – הבית הזה יתמוך בהוצאות הכספיות שנגזרות מזה, כי בסוף באשמתנו יש יותר מדי מערכות בחירות.

עפר שלח: אבל אנחנו צריכים לאפשר כמובן, ובעיקר גם על רקע הדברים שנאמרו כאן, יש איזה רוח של ערעור על ההליך הדמוקרטי ועל תוצאות הבחירות, ואנחנו צריכים להילחם בה, כי בלי זה אין לנו כלום.

עפר שלח: אני רוצה מאוד להודות לך, לכם.

עפר שלח: אני יודע שזה לא היה פשוט, אני מכיר את זה גם מעבודתי בוועדת החוץ והביטחון, מערכות לא נוטות לבוא ולהציג דברים שהם בשלב התחלתי שלהם, ובטח לא דברים שיש להם נגיעה פוליטית.

עפר שלח: לגבי הדברים הספציפיים שנאמרו, אני בספק גדול אם אפשר יהיה להעביר בכנסת, שיכולה כבר בשבוע הבא להיות כנסת מעבר, להעביר בשלוש קריאות את החוק הזה של שינוי הכתובת, שהוא נראה לי מתבקש לחלוטין.

עפר שלח: אני מניח שזה יהיה קשה מאוד.

עפר שלח: אבל אולי באמת, בגלל שיש פה אלמנטים של בריאות הציבור בתנועה גם של אנשים, ואנחנו רוצים להגביל את התנועה הזאת ככל האפשר, ומצד שני שאנשים יוכלו להצביע, למצוא פתרונות יותר ראויים.

עפר שלח: נושא הבדיקות הסרולוגיות הוא בוודאי.

עפר שלח: הוועדה הזאת עושה כמיטב יכולתה כדי שהדבר הזה יקרה ממילא.

עפר שלח: מעיין, כן, בבקשה.

מעיין ספיבק: אני רק רוצה להגיב לאמירה של אורלי עדס, שאין פה אפשרות לעשות אומדן מדויק של העלויות.

מעיין ספיבק: כמובן שיש הרבה גורמים של אי-ודאות בתוך זה, ועדיין אנחנו נדרשים, ואנחנו באגף התקציבים נדרשים לעשות את זה לגבי הרבה דברים, לתת בכל זאת תחזית ולבחון חלופות לאור התחזיות השונות.

מעיין ספיבק: אנחנו יכולים לטעות, אני לא טוענת שלא, אבל לפחות אנחנו עושים את העבודה ובוחרים בחירה מושכלת.

מעיין ספיבק: ולכן אני מדגישה ואומרת: אנחנו נבקש להיות חלק מהדיונים האלה, ולראות שהסוגיה הכלכלית הופכת לשיקול.

מעיין ספיבק: ברור שזה לא השיקול היחיד, וברור שהוא גם לא מכריע, ואם יהיו דברים שנדרשים לעשות ולא תהיה חלופה זולה, אז אנחנו נעשה אותם בדרך יקרה.

עפר שלח: ברור לגמרי.

עפר שלח: תודה רבה.

עפר שלח: אז אני אומר: שוב, בתפקודה העתידי של הכנסת, אני לא יודע כמה תהיה אפשרות לפקח על התהליך הזה ולהוציא אותו החוצה, אבל אני חושב שעשינו היום במובן הזה צעד חשוב.

עפר שלח: ואני רוצה, גם אפרופו הדברים שנאמרו, להגיד: בעיניי, ואני מניח שבעיני הרוב המכריע של חברי הכנסת, העבודה שלכם היא חיונית, העבודה שלכם היא הבסיס לאמון בדמוקרטיה ולתפקוד של התהליכים הדמוקרטיים.

עפר שלח: ועל פניו, אני אומר, בלי להיכנס לנושא ספציפי כזה או אחר, אתם ראויים לכל התמיכה שהבית הזה יכול לתת, הן בצעדים מעשיים, ככל שהוא יכול לעשות, והן בתמיכה מוראלית לצורך העניין ותמיכה של אמון.

עפר שלח: תודה רבה לכולם.